ELIKA Seguridad Alimentaria | Europako herritarrek Elikagaien Segurtasunaren arloan dituzten ezagutzak eta ohiturak - ELIKA Seguridad Alimentaria\nEtxeetan Elikagaien Segurtasuna hobetzeko helburu nagusiarekin, SafeConsumE “Elikagai seguruagoak kontsumitzaileen jarrera aldatuta” Europako proiektuak hiru azterlan egin ditu duela gutxi honako hauei buruz: Elikagaien Segurtasunaren arloko ezagutzak, konfiantzazko informazio-iturriak, higienea sukaldean eta herritarrek elikagaiak erostean duten jarrera.\nAzterlanaren ondorio nagusia izan da kontsumitzaileek euren ohiturak aldatu beharko lituzketela elikagaien bidez transmititzen diren gaixotasunak eragiten dituzten patogenoekiko esposizioa murrizteko. Hortaz, gomendatzen da sentsibilizazio-kanpainak egitea.\nLehenengo azterlanak Europako hamar herrialdetako etxeetan Elikagaien Segurtasunari buruz egindako inkesten emaitzak aztertzen ditu, herritar europarren motibazioa zehazteko, sukaldeko higieneari dagokionez. Inkestaren arabera, % 73k sukalde-gainekoak eta ebakitzeko oholak erabili ondoren garbitzen dituzte, % 53k elikagaiak prestatu aurretik eta % 43k zikin daudenean. Garbitzeko motibazioari dagokionez, errutina oso garrantzitsua da, batik bat, 65 urtetik gorako pertsonentzat.\nSukalde-gainekoetan bakterio kaltegarriak dituzten elikagaien hondakinak ikusten direla egiaztatzeko, ikertzaileek oilasko-, arrautza- eta letxuga-hondarrak bota zituzten sukalde‑gainekoetan eta ebakitzeko oholetan. Hondarrak hobeto hauteman ahal izan ziren gainazal laminatu edo harrizkoetan egur edo plastikozkoetan baino. Horrez gain, «Campylobacter» bakterioak lehenago hil ziren «Salmonella» bakterioak baino. Azken horiek gutxienez astebete iraun zuten sukalde-gaineko laminatuetan.\nIkertzaileek honako ondorio hau atera zuten: sukaldeko gainazaletan hondarrak ikustea ahalbidetzen duten materialak erabiltzea kontsumitzaileak bultza ditzake horiek maizago garbitzera eta, horrela, elikagaien bidez transmititzen diren gaixotasunen arriskua murriztera.\nBigarren azterlanak honako hauei buruzko ezagutza aztertu zuen: elikagaien arriskuak, ziurtapen-etiketa duten elikagaiei buruzko kontzientziazioa eta informazio-iturri fidagarriak.\nAurkikuntza horiek ezagutzera eman zuten kontsumitzaileen erdiak ez dituela ezagutzen arrisku kimikoak (mikotoxinak esaterako) eta patogenoen arriskuak (besteak beste, «Campylobacter» eta «Listeria»), baina arriskutsutzat jotzen dituztela elikagai-gehigarriak eta genetikoki eraldatutako organismoak.\nInformazio-iturriei dagokienez, nahiz eta zientzia-liburuak fidagarriak direla uste duten, nagusiki senitartekoetatik eta komunikabideetatik jasotzen dute informazioa.\nHirugarren azterlanaren helburua izan zen, batetik, Errumaniako herritarrek Elikagaien Segurtasunaren arloan duten ezagutzaren eta, bestetik, elikagaiak erostean duten jarrera eta sukaldean Elikagaien Segurtasunaren arloan dituzten ohituren arteko lotura aztertzea.\nInkestak erakutsi zuen Elikagaien Segurtasunaren arloan ezagutza-maila handiena duten kontsumitzaileek jarrera hobea dutela elikagaiak lehentasunez erostean eta Elikagaien Segurtasunaren arloan jardunbide egokiagoak izaten dituztela euren sukaldeetan elikagaiak manipulatzen dituztenean.\nAintzat hartuta hiru azterlanen emaitzak, SafeConsumE proiektuak gomendatzen du sentsibilizazio-kanpainak egitea, kutsadura-iturriak eta kutsadura gurutzatua ekidin dezaketen jardunbideak azpimarratzeko, eta, halatan, etxeetan elikagaien segurtasuna hobetzeko.\nSafeConsumE proiektuaren webgunea


Gauza jakina da globalizazioa gastronomiara ere iritsi dela. Gaur egun erraza baino errazagoa da janari japoniarra, txinatarra, argentinarra, mexikarra, italiarra edota estatubatuarra aurkitzea, eta kultura horietako jakiez gozatzea. Globalizazio hori, baina, ez da oraindik haragietara iritsi.\nPoltsiko gutxi batzuen eskura\nJanari txinatarrez osaturiko menu oso bat 8 euroren truke lor dezakegu, gutxi gorabehera; eta haragi argentinarrez egindako parrilada, berriz, 20ren bat euroren truke. Krokodilo, kanguru edo ostruka haragia dastatu nahi izanez gero, ordea, jatetxe garestietara edota gourmet dendetara jo behar dugu, nahitaez. Oso zaila da horrelakoak bezalako haragiak ohiko saltokietan aurkitzea. Gainera, etxean normalean kontsumitzen ditugun haragi-moten aldean, hau da, oilaskoaren, txahalaren edota txerriaren aldean, erabat garestiak dira.\nEz horren exotikoa\nHaragi “exotiko” moduan ezagutzen ditugu, gure ohiko dietan ez direlako batere arruntak. Euren jatorrizko herrialdeetan, ordea, sarritan kontsumitzen diren haragiak dira:\n- Kangurua: Australiatik dator, eta bertakoek asko kontsumitzen duten haragi-mota da.\nHaragi gihartsua da (indioilarraren haragi koipetsuaren antzekoa). Pisua kontrolatzea helburu duten dietetan sartzeko egokia da, oilaskoak baino balio kaloriko gutxiago eta indioilarrak baino zertxobait gehiago duelako.\nOilaskoak edota txahalak baino burdina gehiago dauka (3,84 mg/ 100 gramo); horregatik dauka horren kolore bizia. Horregatik, haragi hau oso gomendagarria da anemia ferropenikoa dutenentzat (burdina gabezia dutenentzat).\nIa koiperik ez duen arren, kanguruaren haragia gantz-azido poliinsaturatu deritzenen iturri da. Australiako aborigenekin egindako azterlanen arabera, kanguru-haragi asko kontsumitzen dutenek bihotzeko gaixotasunak pairatzeko arrisku gutxiago izateaz gain, kolesterol-maila baxuagoa dute odolean.\nHaragi honen eragozpen nagusia, besteena bezalaxe, prezioa da. Gainera, sukaldari trebea izan, eta prestaketa-denbora ondo neurtzen jakin behar duzu, zuntz askoko haragia izanik gogor eta siku geratzeko arriskua baitago.\n- Zaldia: Argentinan asko kontsumitzen den haragia da. Herrialde hori da, hain zuzen ere, zaldi-haragiaren esportatzaile nagusia.\nHaragi hau ez da “horren exotikoa” gure artean. Erraz aurki daiteke saltokietan, eta, duela zenbait urte, oso ezaguna bilakatu zen anemia duten haurren artean (burdina asko baitu) edota jatun eskasak direnen artean, horientzat bereziki gomendagarria delako.\nHaragi gihartsua da hau ere, eta zink mineralean aberatsa (6 mg/ 100 gramo). Sistema immunitarioa sendotzen du zinkak, T linfozitoak aktibatzen baititu, hau da, infekzioak sendatu eta zauriak orbaintzen dituzten globulu zuriak.\n- Krokodiloa: asko kontsumitzen da, narrasti hau bizi den tokietan: Floridan, Australian edo Malaysian.\nHaragi zuria da krokodiloarena, oilaskoaren eta arrainaren artekoa, esan genezake. Elikagaien artean toki berezia dauka, beraz. Oilaskoaren antzean, proteina askoko eta koipe gutxiko haragia da; pisua kontrolatzeko dietetan sartzeko egokia. Arrain urdinekin gertatzen den moduan, Omega 3 bezalako gantz-azido ugari dauka. “Bihotzarentzako osasungarria” den haragi honek odolaren zirkulazioa hobetzen du, plaketen agregazioa murriztuz; gainera, LDL motako kolesterola (kolesterol “txarra”) eta triglizeridoak murriztu, eta odol-hodien egoera hobetzen du. Buruko osasunarentzako ere egokia da, eta hanturen aurkako propietateak ditu.\n- Ostruka: haragi oso ezaguna da Mexikon, bai eta Latinoamerikako beste herrialde batzuetan ere.\nHegazti honen haragia gantz poliinsaturatuetan aberatsa da, txahalarekin edota txerriarekin alderatuta, eta B taldeko bitamina ugarikoa. Bitamina horiek metabolismo energetikoan egiten dute lan, eta oso garrantzitsuak dira ariketa fisikoa eta kirola egiteko orduan, nekea murrizten dutelako. Talde horretako bitamina hidrodisolbagarriak, gainera, funtsezkoak dira garunarentzat, neurotransmisoreen eraketa ahalbideratzen dutelako, “zerebroaren mezulariak”, alegia.\nHaragi “exotikoak” benetan gomendagarriak dira, nutrizioaren ikuspegitik, dieta orekatu, anitz eta egokietan txertatzeko. Proteina asko dituzte, eta gantz edota kolesterola, berriz, gutxi; burdina, zinka eta B taldeko bitaminak ere badituzte.\nEragozpena, esan bezala, prezioa da, eta ez dago poltsiko guzti-guztien eskura. Baliteke hori izatea gure artean haragi-mota hori askorik ez kontsumitzearen arrazoia. Gainera, mundu guztiari ez zaio gustatzen ohiko elikadura aldatu eta gauza berriak probatzea.


Garapen iraunkorraren ereduaren bila - Bizkaiko Hitza\nGarapen iraunkorraren ereduaren bila\n2017, uztailak 14 Albisteak, Asteko Gaiak, Bizkaia, Ekonomia, Gizartea 309\nBide laburra egin du Urdaibaiko Biosfera Erreserbaren Kudeaketa eta Erabilera Zuzentzeko Planak. Joan den irailean berretsi zuen jardunean zegoen Jaurlaritzak, eta oraintsu atzera bota du Eusko Legebiltzarrak. Talde ekologistek eta hainbat herritarrek osatutako Urdaibaietz plataformaren argudioei arrazoia eman, eta Jaurlaritzari eskatu diote berriz aztertuta proiektu berria aurkez dezan. Aho batez egin dute eskaera. Munduan barrena izendatuta dauden 631 biosfera erreserbetako bat da Urdaibai. Busturialdean kokatuta, Euskal Herriko hezegunerik garrantzitsuena du barruan. Duen balio ekologikoari erreparatuta izendatu zuen Unescok biosferaren erreserba. 1986a zen. Handik hiru urtera, Eusko Jaurlaritzak erreserba antolatzeko eta babesteko legea onartu zuen. Lege horrek Urdaibairen garapen iraunkorra bermatzeko neurriak aurreikusten ditu. Hura kudeatzeko hainbat tresna sortu ziren. Besteak beste, Urdaibaiko Biosfera Erreserbaren kudeaketa eta Erabilera Zuzentzeko Plana. Hamar urtean behin eraberritu eta egokitu behar da. Jaurlaritzak iaz onartu zuen plan horrek polemika handia sortu zuen talde ekologisten artean. Urdaibaietz plataforma sinetsita dago interes batzuei erantzuteko asmoz presaka onartu zutela. Plataformako kidea da Alfonso Caño: “Espekulatzaile batzuek lortu dute euren irizpideak markatzea landa eremuan”. Hain zuzen, salatu duenez, aldatu egin dituzte legeak babesten zituen hainbat eremu. “Eremu horiek eraldatuta, aurreko planak baimentzen ez zituen erabilera batzuk baimentzen ditu berriak. Horrek presio gehiago egingo du babes bereziko guneetan”. Artadi kantauriarrak, hezeguneak, kostaldea eta interes arkeologikoko guneei buruz ari da.\nHelegite bat ere aurkeztu zuen Urdaibaietz plataformak. Epaitegiek onartu zuten. Bere bidea egiten ari da. Beste alde batetik jo zuten Eusko Legebiltzarrera, EH Bildu eta Elkarrekin Podemos alderdien eskutik legez besteko proposamena aurkezteko bidea zabalduz. Eusko Legebiltzarrak aho batez onartu zuen proposamena ekainaren 22an plan hori atzera bota eta berri bat eratzeko eskatzeko. Caño pozik azaldu da erabakiarekin. “Legeak ezarritako lerro batzuk gainditu ditu planak. Haren bidez, ez dira bermatzen garapen iraunkorra bultzatzeko bete beharreko oinarriak”. Planaren lanketa egiteko konpromisoa jaso dute. Datozen egunetan egingo dute bilkura monografikoa Urdaibaiko Patronatuan gai horri buruz eztabaidatzeko. Ez daki bilerak zein emaitza izango duen. Ikusteko dago erakundeak planaren hausnarketa integrala edo puntu zehatz batzuen aldaketa besterik ez duen bultzatuko.\nArrazoi nagusi bat egon da hainbat talde ekologistek eta herritarrek osatutako plataformak helegitea aurkezteko. Plan berria onartzeko beharrezkoa da natur baliabideen antolamendurako plana eta ingurumenaren gaineko eraginaren ebaluazioa egitea. Hala ezartzen du legeak. Eta onartutako plana eratzeko ez zuten egin horrelakorik. “Gainera, planak jasotzen dituen aldaketak justifikatu egin behar dira. Alegia, babesa kentzen badiote lurraldeko eremu bati, arrazoitu egin behar dute zergatik hartu duten erabaki hori. Posible da babes hori kentzeko arrazoiak egotea, gerta baitaiteke lehenago zituen baliabide naturalak galdu izana. Baina azterketa egin behar da”. Hori ez egiteaz gain, aldaketa sakonak egin dituztela salatu du: “Lehen oso baimen murritzak onartzen ziren lekuetan, orain industria, hotelak eta bestelako zerbitzuak jar daitezke”.\nOraingoz indarrean jarraitzen duen planaren helburua argia zen, hura onartu zutenen arabera: berrikusketa hark gaur egungo egoerara egokitzeko xedea zuen, kontuan hartuta egoera sozioekonomikoa eta ingurumen araudia aldatu egin direla.\nSarri asko, ekologistei garapenaren aurka egitea leporatzen diete. Cañok argitu du ez dutela egiten horrelako planteamendurik: “Urdaibain 45.000 biztanle inguru bizi gara, eta hainbat zerbitzu behar ditugu; gasolindegiak eta denetarik. Jakitun gara. Kontua da hausnartzea non eta nola kokatu zerbitzu horiek”. Izan ere, Urdaibaiko Biosfera Erreserbaren Kudeaketa eta Erabilera Zuzentzeko Plana ez da babeserako neurri bat soilik. Kudeaketa zelan egin behar den ere markatzen du. Hain zuzen, iraunkortasuna ardatz hartuta, urbanizatu ezin diren eremuetan gara daitezkeen jarduerak arautzen ditu.\nZer-nolako eredua nagusitu behar da Urdaibain? Horra hor gakoa. Turismoa erakarrita zerbitzuak bultzatu eta Urdaibain nagusi izan den lehen sektorea baztertuz joatea da helburua, ala biak neurrian uztartzea? Batera edo bestera bidean hartzen diren erabaki eta pausoek ezarriko dute muga. “Krisi larrian dago lehen sektorea. Arrantza eta baserriari lotutako jarduera tradizionalak ez dira babesten, eta ez dira bultzatzen”. Caño sinetsita dago biosferaren erreserba izendatzeak horretarako baliabideak sobera ematen dituela. “Ez da ezer egin lehen sektorea berreskuratzeko, lehiakorra izan dadin eta kalitatezko produktuak sortu eta ekoitz ditzan eta elikadura burujabetza bermatzeko. Hori guzti hori, kontuan hartuta 30 urte daramatzagula biosferaren erreserba izendatuta”.\nXXI. mendera egokitutako jarduerak indartu eta sendotu beharko liratekeela sinetsita daude Urdaibaietz plataformakoak. Behar jakin batzuen arabera, babestutako artadiak ustiatzeko baimena zuten baserritarrek orain arte. Eta trekkinga ere aurreikusten zuen planak. “Orain, turismo masiboa erakartzeko jarduerei ateak zabaldu dizkiete: mendian barrena quad ibilbideak edo bestelako jarduera zaratatsuak baimendu dituzte”. Beraz, mendia bera ere ez babestea salatu du.\nInteres partikularren gainetik publikoa lehenestearen aldeko aldarria egin dute. Azken urteetan baimenak emateko irizpide finkorik ez dela egon salatu dute; eskatzailearen arabera edo horrek garatu nahi duen jarduera edo ekitaldiaren arabera baiezkoa edo ezezkoa jaso dutela eskaerek. Azken urteetan indarra hartu duen heinean polemikaren erdigunean ere egon den Mundaka Festival aipatu du eredutzat. Presio taldeen indarrari egin dio aipamen: “Esaterako, aurreikusten du motoen erabilera mendian. Bizikletena, ordea, ez da agertzen”. Bide horretatik, plan barruan xehetasun maila handiagoa bota du faltan. Horrek zalantzak sor ditzakeela deritzo.\nUrdaibaietzek uste du planak hastapenetik egin duela ibilbide okerra. Eusko Legebiltzarrerako hauteskundeak izan eta bi egunetara onartu zuen jarduneko Jaurlaritzak, dekretuz. “Jakin bazekiten dagoeneko EAJk ez zuela gehiengorik”. Hauteskundeen emaitzek beste alderdi batzuek agintea hartzea ahalbidetzen zuten. “Hain justu, zurrunbilo horren barruan onartu zuten plana”.\nBultzatu gura den herri eredua legoke pauso horien guztien oinarrian. Herrietan egin gura diren azpiegiturek zeresan handia dute arlo horretan. “Orain, presio ikaragarria dago. Beti egon da, egia esan. Baina, Gernika-Lumon, esaterako, hiru supermerkatu berri zabaldu nahi dituzte. Beste herri batzuetan txaletak eta urbanizazioak eraiki gura dituzte”. Horiek guztiak garatzeko orduan oso garrantzitsuak dira lurren erabilera arautzen duten legeak eta arauak. Planaren berrikusketa sakona eskatu du, horregatik, plataformak. Berrikusketa hori egiten duten bitartean, indarrean jarraituko du iazko irailean onartu zutenak.\nUrdaibaiko biosferaren erreserbak egitekoa izan baduela eta bete beharko lukeela sinetsita dago Caño. “Laborategi gisa funtzionatu beharko luke. Bertan probatu beharko litzateke beste garapen mota bat nola gauzatu, gero handik beste leku batzuetara hedatzeko”. Foruko harrobia jarri du adibidetzat. “Kareharria ustiatu dute han urteetan, modu zakarrean. Hura berreskuratzeko lanak ondo egiten saiatuz gero, Euskal Herrian antzeko egoeran dauden beste batzuetara zabal liteke esperientzia hori”. Gernika-Lumoko akuiferoaren adibidea ere eman du. Kutsatuta dago. “Hura berreskuratzeko proiekturen bat jar zitekeen martxan unibertsitateko adituekin edo ingeniariekin. Eta esperientzia hori baliatu beste akuifero batzuk berreskuratzeko”. Horretarako dirua zergetatik ez eze, Bruselak ematen dituen laguntzetatik ere bidera litekeela ekarri du gogora. “Proiektuak aurkeztuz gero, laguntzak ematen dituzte. Baina proiekturik ere ez dute aurkezten”, kexu agertu da.\nDena den, ez dute amore emango. Urdaibai garapen iraunkorraren sortzaile eta eredu izateko eginahaletan jarraituko dute. Argi daukate-eta bizitzaren arlo guztietan eragiteko baliabideak bultzatu behar direla han: “Ekosistemak babesteko, bizitza kalitate hobea bultzatzeko, kultura babestu eta kultura hori aprobetxatzeko beste turismo mota bat sustatzeko; baita gizonen eta emakumeen arteko berdintasuna eta gizarte duinago bat bultzatzeko ere”.\n+ Hegoak noiz astinduko zain


TALDEA : Lain\nDISKOAREN IZENA : Tximeleta hegalariak\nRock erritmo indartsuak, doinu mardula eta trinkoa, eta melodia politak eta hunkigarriak entzun daitezke Lain taldearen hirugarren diskoan. Hitzetan, besteak beste, harremanak, istorio pertsonalak, gogoetak, sentimenduak eta sentipenak dituzte hizpide.\nDiskoa prestatzen lan handia egin dutela antzematen da kantuak entzunez gero. Grabazio saioak Gaztain estudioetan egin dituzte, Eñaut Gaztañagarekin; Natalia Garmendia (ahotsa), Jon Arruabarrena (saxofoia), Felipe Murillo (biolina), Nerea Lasaga (biolontxeloa) eta Xabier B. Leturia (perkusioa) musikariak ere aritu dira; eta diseinu lanez Josu Torrealday arduratu da. Denen artean, oso lan ona burutu dute.\nLain taldeko kideak oso gazte hasi ziren musikaren munduan. Nerabeak besterik ez zirela hegan egiten hasi ziren. Zure doinua abestiaren bideoa Youtubera igo eta berehala arrakasta lortu zuten –bat batean 20.000 bisita izan zituen bideoak–, Gaztea Maketa Lehiaketa irabazi zuten Aukera berri bat abestiarekin 2008an, eta jendaurreko emanaldi ugari egiten hasi ziren. Toki txiki zein handietan: BBK Live jaialdian, Donostiako Aste Nagusian, hainbat herritako jaietan, Bonberenean, zenbait gaztetxetan...\nTaldea urte hartan sortu zen Villabonan (Gipuzkoa). Leire Berasaluze (ahotsa), Kristina Aranzabe (ahotsa), Jon Altuna (bateria), Imanol Urkola (gitarra) eta Javi Rivero (baxua) izan ziren kideak 2011ra arte, eta denbora tarte horretan bi disko kaleratu zituzten, biak Elkar argitaletxearekin: Lain (2009) eta Leihoak (2011). 2011urtean Mikel Benito (gitarra) taldera batu zen, Leihoak diskoa kaleratzearekin batera. 2013an Imanol Urkolak taldea utzi eta Joseba De Arriba (gitarra) hasi zen, eta hirugarren lana prestatzeari ekin zioten buru belarri.\nOraindik gazteak dira baina ibilbide bat egina eta eskarmentua daukate. Leire Berasaluze eta Kristina Aranzabe abeslarien ahotsak izan dira beti taldearen bereizgarririk nabarmenenak. Hasieratik jo dituzte pop-rock kutsuko doinuak, baina bilakaera izan dute, disko berriko kantuak ez dira hain sinpleak, errazak eta gozoak aurreko diskoetako kantuekin alderatuz, indartsuagoak, landuagoak eta helduagoak dira. Doinuak bezala, hitzak ere aurreko diskoetakoak baino landuagoak daude.\nTaldea sendotu egin da, bere doinua indartu, biribildu eta findu egin du, eta hasierako ilusioarekin hegan egiten jarraitzen du kantuen bidez.


Ez da ‘fast food’-a – Guraso.eus\nEz da ‘fast food’-a\n2022-06-12\tguraso\tIruzkinik ez\nIpuina mantso elikatzen den senaren jakia da, su txikian prestatzen da, urtez urte gorde den errezetarekin.\nEz dakit dakizuen: nire ogibidea ipuinak kontatzea da. Bai, ipuin kontalaria naiz, eta aurten 25 urte beteko ditut beharrean. Lanbide duina niretzako, baina azken urte hauetan hainbat guraso, irakasle, kultur teknikark eta auzo elkarteko kide duintasun hori “bermatu” nahian dabiltza…Edo ala iruditzen zait niri. Hemen azken urte honetan entzundako komentario batzuk:\nBaina nola kobratuko duzu ipuin batzuk kontatzeagatik? Guk bakarrik tarte batez norbaitek haurrak entretenitzea nahi dugu…\nBaina ez zara mozorrotuko saiorako?\nBaina 25 ume soilik sar daitezke saiora? Nire haurrari trauma bat sortuko diozu ez badiozu sartzen uzten. A!, eta saioa 4-6 urtekoentzat iragarritakoa dagoela badakigu, baina nik bi urteko haurra ez dut aterako saiotik bere anai-arreba barruan dagoelako; eta haurrak molestatzen badu, aguantatzeko ordaintzen dizute.\nNor zara zu esateko niri saio erdian ezin dudala telefonoz hitz egin?\nNola ezin dela meriendatu saio erdian?\nSaioa iragartzen duen kartelean zure izena agertu behar dela? Joe ze inportante zaren ipuin kontalari xume bat izateko…\nBa bai, kontalari xumea naiz eta ipuinak bezala, sinplea baina era berean oso konplexua:\nIpuinak gizakiok komunikatzen direnetik bizi dira gure artean, ipuinak talde txikiak biltzen zituen, familiakoak edo inguruko bizilagunak, eta batzuetan herriko plazetan, baina beti talde txikiak, ipuinak hurbilekoak baitira. Ipuinak ez dira garrasika kontatzen, eta ipuinak entzuterakoan kontalariaren hitzaren lurrina usaintzen ez baduzu, malo.\nIpuinak kontatzea egintza soziala zen, familiakoek edo herriko norbaitek kontatzen zituenean, edo profesionalek (xamanek, juglareek, kordeleko kontalariek, itsuek, aktoreek, kopleroek, bertsolariek…) beren lana egin eta gero eskupekoa* eskatzen zutenean (*ardorako).\nIpuina ez zitzaien haurrei kontatzen, helduei baizik, eta txikiek belarria luzatu behar zuten tartean murgiltzeko. Helduak izateko beharrez ibili behar den bidea ala?\nMundua asko aldatu da azken urte hauetan, agian azkarregi. Ipuina mantso elikatzen den senaren jakia da, su txikian prestatzen da, urtez urte gorde den errezetarekin, urtez urte moldatzen joan da prestatzen duen eskuen arabera, osagai desberdinak bat egiten, era magiko batean, belaunaldiz belaunaldi gordetako jakinduriarekin; eta belaunaldi berrien osagai eta jakinduriaz osatu beharko dena bizirauteko.\nIpuinak ezin dira izan ‘fast food’-a. Askotan ‘fast food’-a etxeko jangeletan ikusten dudana da, ipuin kontaketa batean ikusten dudana, eta horregatik, askotan, ipuinak kontatzeari utzi behar diodala pentsatzen dut, behintzat modu profesionalean. Niri kontatzeak izugarri ematen dit, eta edozein bide edo txokotan beti egongo da nire hitzez bihotza berotu nahi duen gizakiren bat.\nIñaki Carreterok Alean argitaratutako artikulua ekarri dugu hona bere baimenarekin.\nIruzkinik ez "Ez da ‘fast food’-a"


Ez duzu lagun handirik behar, zuzen. - Ezezaguna - Quotes Pedia\nEz duzu lagun handirik behar, zuzen. - Ezezaguna\nHori gaizki ulertupean bizi gara lagun asko baditugu, pozik jarraituko dugu. Hala ere, zure lagunak leialak ez badira, ez du inolako lagunik mantentzen. Lagun askoren aldeko apustua egin beharrean, saiatu maite zaituztenak irudikatzen.\nLagun maskarak dituzten pertsonekin inguratzeak ez dizu ezer erabilgarria egingo. Agian, zure lasaitasuna suntsitzen duen aukera dago. Beraz, lortu arbola on lagunak eta bizi zoriontsu bat.\nGainera, lagun horiek zure bizitzan egon daitezen ziurtatu behar duzu. Zure bizitzako gauza baliotsuenetakoak direla ulertu behar diezu.\nBeraiek gabe, zaila izango da zure bizitzarekin aurrera egitea. Gainera, benetako lagunek inguratzen badituzu, zure xedea eta kidetasuna hobetuko dituzu. Gainera, estresa eta antsietatea murriztuko ditu. Gainera, lagun onek zure buruarekiko konfiantza ere areagotuko dute, merezi dutenarekin batera.\nBenetako lagunen alde onenetariko bat zera da: dibortzioa, enplegua galtzea, maiteak eta beste hainbat gauza bezalako traumei aurre egiten lagunduko dizute. Beraz, hori ikus dezakezu benetako lagunak altxorrak dira. Inoiz ez galdu benetako lagunik, inork hutsun hori bete dezakeen bezala.\nBest lagunen betiko komatxoak\nLagunen aipamen onenak\nAdiskidetasun Eguneko Best Aipamenak\nLaguntzarekin Aurrekontuak Laguntzarekin\nIngeleseko Adiskidetasun Komatxoak\nAdiskidetasun aipamen famatuak\nAdiskidetasun Egunaren aurrekontuak\nAdiskidetasunaren aipuak eta esaerak\nAdiskidetasun Komatxoak Ingelesez\nIrudiekin adiskidetasun aurrekontuak\nAdiskidetasun aipamen bikainak\nLagun onenaren aipamen laburrak\nAdiskidetasun aipamen laburrak\nEgiazko Lagunak Aipamenak\nEgia Adiskidetasun Komatxoak\nPorrotetik gehiago ikasten duzu arrakastatik baino. Ez utzi gelditzen. Akatsak pertsonaia eraikitzen du. - Ezezaguna\nPorrota gure bizitzaren zati bat da. Guztiok, bizitzako uneren batean, lekuko izan gara ...\nEgun eskertzen duzuna, bihar agian ez duzulako izango. - Ezezaguna\nEgun eskertzen duzuna, bihar agian ez duzulako izango. - Lotutako aipamen ezezagunak:\nEgia izan zeure buruari, pertsona gutxi batzuk baino ez baitira zuri fidatzen. - Ezezaguna\nAro berri honetan jendea oso berekoia bihurtu da. Jendeak marrazten saiatzen ari dira beti ...\nGogoratu, barkatzen duzunean, sendatzen zarela. Eta joaten zarenean, hazten zara. - Ezezaguna\nNorbaitek akats bat egin duenean edo zurekin gaizki portatu denean, ez da hori errepikatu beharko zenukeena ...\nIkasi duzuna eskertzen, denborak aurretik zer izan zenuen eskertzen dizu. - Ezezaguna\nIkasi duzuna eskertzen, denborak aurretik zer izan zenuen eskertzen dizu. - Lotutako aipamen ezezagunak:


Cixi - Wikipedia, entziklopedia askea.\n1861eko abuztuaren 22a - 1908ko azaroaren 15a\nPekin, 1835eko azaroaren 29a\nImperial City (en) , 1908ko azaroaren 15a (72 urte)\nXianfeng Emperor (en)\nTongzhi Emperor (en)\nYehenara Wanzhen (en)\npolitikaria, erregina eta margolaria\nCixi (txineraz 慈禧, pinyin: Cíxǐ, Wade-Giles: Tz'u-hsi) (1835eko azaroaren 29a - 1908ko azaroaren 15a) enperatriz erregeordea edo enperatriz alargunak Txinan agindu zuen 1861etik 1908ra, hil zen urtea. Bere agintean Qing dinastia edo mantxuaren, azken dinastia inperial txinatarra, gainbehera eman zen.\nCixi Xianfeng (咸丰) enperadorearen amorantea izan zen eta berau hiltzean 1861ean Cixik eta Ci'anek (慈安) agindua hartu zuten 1861 eta 1973 artean enperadorearen seme Tongzhi (同治) adin nagusia izan arte. Enperadore gaztea ordea adinera heldu eta bi urtera hil zen. Cixik arauak apurtu eta bere hiru urteko hiloba izendatu zuen oinordeko gisa. Ci'an 1881an hil ondoren Cixik bakarrik eduki zuen boterea.\nBere iloba Guangxu enperadorea adin nagusia izan zenean, Cixi erretiratu egin zen, bere zerbitzura zegoen espia sare bat utziz. Japoniaren aurkako lehen gerra (1894-1895) galtzean eta Guangxu hainbat erreforma martxan jartzean, Cixik bere ilobaren aurka azpilanean hasi zen indar militar eta kontserbadoreekin bat eginda, agintea berreskuratu zuelarik.\nBoterea eskuratu eta urtebetera, Cixik boxerren alde egin zuen hauen potentzia kolonial atzerritarren aurkako matxinadan. Ordainetan, indar atzerritarrak Hiri Debekatuan sartu eta Beijing konkistatu zuten, Cixi bake hitzarmen kaltegarri bat sinatzera behartu zelarik. Porrot honegatik karisma galdu zuen arren, hil arte mantendu zen boterean.\nWikimedia Commonsen badira fitxategi gehiago, gai hau dutenak: Cixi\nMultimedia: Empress Dowager Cixi\nBNF: 123108084 (data)\nOrriaren azken aldaketa: 13 otsaila 2019, 21:54.


'Literatura eta musika euskaraz' zikloa Bilbon — Gaztezulo\n'Literatura eta musika euskaraz' zikloa Bilbon Gaur Harkaitz Canok eta Trizak hirukoteak Raymond Carverren poemak jazzarekin uztartuko dituzte Arriaga antzokian. https://www.gaztezulo.eus/albisteak/literatura-eta-musika-euskaraz-zikloa-bilbon https://www.gaztezulo.eus/albisteak/literatura-eta-musika-euskaraz-zikloa-bilbon/@@download/image/cano ta konpainia.png\nGaur Harkaitz Canok eta Trizak hirukoteak Raymond Carverren poemak jazzarekin uztartuko dituzte Arriaga antzokian.\nLiteratura eta Musika Euskaraz zikloa Arriaga antzokiko foyer espazioan gauzatuko da gaurtik martxora bitartean. Bost ikuskizun eskainiko dira zikloaren barruan, eta gaur izango da lehena Harkaitz Cano idazlearen eta Trizak hirukotearen eskutik. Zerbait gertatzera doa edozein unetan izeneko ikuskizun honetan Raymond Carverren poemak berreskuratuko dituzte jazzaren erritmora. Hasier Oleagak (bateria), Julen Izarrak (saxoa) eta Jon Pirisek (kontrabaxua) girotuko dute Canoren irakurketa eta interpretazioa. Emanaldia 19:30ean izango da eta sarrerak hemen eskura daitezke.\nHurrengo ekitaldia abenduaren 13an izango da eta Oskarbi taldeak Kantua zueri izeneko hamabigarren laneko abesti berriak aurkeztuko ditu eta betiko kanta historikoak ere izango dira entzungai. Hirugarren emanaldia, berriz, Olatz Prat eta Iosune Marin abeslarien eta Joxan Goikoetxea instrumentistaren Oro aski ez errezitaldia izango da urtarrilaren 17an. Juan Garzia Garmendia idazleak euskaratutako Shakespeareren sonetoen aukeraketa biltzen du emanaldi intimista honek.\nOtsailaren 22an Katixa Agirre idazleak eta Maite Larburu musikariak Kax-Kax-Kax! izeneko errezitaldia eskainiko dute. Ikuskizunak bizitza ireki eta ixten diren ateak direla gogorarazi nahi du onomatopeiaren bidez, ate horietatik sartu ala ez. Azkenik, martxoaren 21ean Esti eta Mikel Markez aita-alabak arituko dira Azal Berritzen diskoko kantuak aurkezten. Bertan hamar kantu batu dituzte, Esti Markezek egindako bost kantu berri eta Mikel Markezek sortutako beste bost. Poeta eta bertsolari garaikideak dira testu gehienen egileak: Toti Martinez de Lezea, Pako Aristi, Alaia Martin, Jon Maia edo Joseba Sarrionandia.\nIkuskizunetarako sarrerak webgunean eta antzokiko leihatilan izango dira salgai.


Nafarroako Abiadura Handiko Trena Europako Batzordearen aurrean salatuta hainbat zuzentarau urratzeagatik | Sustrai Erakuntza Fundazioa\nes 20 Eka 2015 - Audio eta bideo, Prentsa oharrak, Prestazio Handiko Trena (AHT)\nNafarroako AHTaren proiektuagatik Europako Batzordearen aurrean Espainiako eta Nafarroako gobernuen aurkako salaketa aurkeztu du Sustrai Erakuntza fundazioak. Europako Parlamentuko Compromis taldeko kide Jordi Sebastiàk eraman du salaketa Europako Batzordeko Ingurumen Zuzendaritzako bulegora, Bruselan. AHTak Nafarroan Europako hainbat zuzentarau urratzen dituela nabarmendu du fundazioak; 160 orriko txostena osatu du hori agerian uzteko. «Salaketa sendoa da; Espainiako eta Nafarroako gobernuek behin eta berriz urratu dituzte, nahita, Europako hainbat zuzentarau», erran dute Sustrai Erakuntzako kideek. Jarraitu irakurtzen… Prentsa oharra bera gaztelaniaz eta ingelesez. Info7 Irratian elkarrizketa (gaztelaniaz):\nLege urratzeak hiru esparrutan gertatu dira, fundazioak egindako txostenaren arabera. Batetik, salatu du herritarren parte hartzea oztopatu egin duela administrazioak. «Nafarroako Gobernuak AHTaren proiektuari buruzko ingurumen informazioa jasotzeko aukera ukatu egin die herritarrei, 2008tik 2014a bitarte. Eskubide hori onartzen du Aarhuseko Hitzarmenak, bai eta Europako 2003ko ingurumen informazioari buruzko zuzentarauak ere».\nEgoera hori aurretik ere salatu izan du Sustrai Erakuntza fundazioak, eta haren alde egin dute Nafarroako Arartekoak, bai eta Nafarroako Justizia Auzitegi Nagusiak ere. Epaileek 2013ko abenduan eman zuten haien sententziaren berri, helegitea aurkeztu eta handik 43 hilabetera.\nBigarrenik, Nafarroako AHTaren proiektuari buruzko ingurumen eraginaren adierazpenen auzia jarri du Sustrai Erakuntzak mahai gainean. Adierazpenak 2004. urtean onartu zituzten, baina lanak ez ziren 2011ra arte hasi. «Ordurako, jada, zaharkituak zeuden, ez zuten balio», nabarmendu dute fundazioko kideek. Madrilgo Justizia Auzitegi Nagusiak ere hori bera erran zuen, 2013ko sententzia baten bidez.\nHala ere Castejón eta Cadreita artean obrak egiten ari direla eta ibilbidearen beste zati batzuetan lur desjabetzeak tramitatzen ari direla salatu dute.\nHirugarrenik, babestutako espeziei eta naturguneei eragindako kaltea salatu du Sustrai Erakuntzak, bere txostenaren bidez. Fundazioak agerian utzi du AHTaren bideak «zuzenean» eragiten diela hainbat eremu babesturi, tartean Europarako interesa duten hainbat tokiri ere. «Ebro ibaia eta Juncal aintzira ukitzen ditu proiektuak, adibidez. Bi espazio horietan indarrean da 1992ko habitaten zuzentaraua. Hegaztientzako toki garrantzitsuak dira, eta 2009ko hegaztien zuzentarauak ere babesten ditu».\nProiektuak ez diola babes horri jaramonik egiten salatu du Sustrai Erakuntzak. Bisoi europarraren habitatari ere eragiten diola erantsi du. Espezie hori galtzeko zorian da, eta babestutako espezie bat da Europan.\nSustrai Erakuntzak gaineratu du ere Nafarroako AHT egitasmoak ez duela errentagarritasun sozio-ekonomiko azterketarik, 65 kilometroko trenbidea eraikitzeko 900 milioi euro gastatzea aurreikusten bada ere. Alferreko gastutzat jo dute, are gehiago kontuan izanda abiadura handiko beste bide batzuekin inolako loturarik ez duela izango. “Tren bide berria dagoeneko existitzen denaren paraleloa da. AHT kostatuko denaren hamarren bat erabilita gaur egungo linea modernizatu liteke”, esan dute.\nEuropako Batzordeak jaso du Sustrai Erakuntza fundazioak aurkeztutako salaketa. Hurrengo urratsa izanen da erakunde horrek salaketa aztertzea, eta salatutako erakundeetako agintariekin kontsultak egitea auziari buruz. Kontsulta horien emaitzen arabera, Europako Batzordeak erabaki dezake arau-hauste prozedura zabaltzea. Luxenburgoko Auzitegira hel daiteke gaia.\nLa construcción del TAV en Navarra: otro escándalo y estafa económica fuera de la legalidad (Febrero 2014): https://sustraierakuntza.org/la-construccion-del-tav-en-navarra-otro-escandalo-y-estafa-economica-fuera-de-la-legalidad/\nPrestazio Handiko Trena (TAV) Nafarroan: https://sustraierakuntza.org/category/tren-de-altas-prestaciones-tav/\nEuropako Parlamentuari Sustrai Erakuntzako eskakizuna: “Denuncia ante la Comisión Europea y el Parlamento Europeo por Incumplimiento del Derecho Europeo por el Proyecto de Infraestructura de Alta Velocidad Ferroviaria en Navarra”: http://www.petiport.europarl.europa.eu/petitions/es/main\nBerria egunkaria eta Argia aldizkaria hartutako testuetatik moldatuta, mila esker!.\n← Orain da garaia ! AHT gelditu ! (elkarretaratzea) Olaztiko porlandegian hondakinak erretzeko baimenaren baliogabetzea eskatu du Sustrai Erakuntzak →


5. edukiontzirako 40 etxebizitza gehiago - Guaixe.eus\n5. edukiontzirako 40 etxebizitza gehiago\nGuaixe Sakanako Astekaria 2017-12-01 09:34 Gizartea Altsasu\nSakanako Mankomunitateko Hondakin Zerbitzuko kideek bosgarren edukiontziaren ezarpenari buruzko hiru hitzaldi eman zituzten joan den astean. Alde Zaharean, erdialdean eta zabalgunean egindako hitzaldietan materia organikoa Altsasun nola jasoko den jakinarazi zitzaien hitzaldietara joan zirenei. Haietako 40k bosgarren edukiontzia erabiltzea erabaki zuten. Dagoeneko 205 etxebizitza dira pauso hori eman duteneak, % 5,44. Horiek guztiek Nafarroako Hondakinen Partzuergoaren deskontua izanen dute heldu den urteko hondakinen erreziboan.\nMank-en eta Altsasuko Udalaren akordioaren arabera heldu den urte akaberarako herriko hondakinen gaikako bilketa %65koa izatea nahi da. Gaur egun % 28koa da, baina materia organikoa bereizita egoki jasoz gero kopuruak gora erraz egiten du. Hala, Europatik ezarritakoa beteko litzateke. Helburua lortua ahal izateko 3.767 etxeetatik gutxienez 2.260k (% 60)eman behar dute izena. Ilbeltzaren 15ean hasiko dira Mank-eko langileak materia organikoa Altsasun jasotzen.\nHondakinen Zerbitzutik jakinarazi digutenez, hurrengo asteetan informazio kanpainarekin segituko dute. Hedabideen bidez informazioa zabaltzeaz aparte, kalean eta ikastetxeetan esku-orriak banatzeko asmoa dute. Gainera, kolektibo jakinendako hitzaldiak antolatzea dute buruan. Gaiari buruzko informazioa edota izena eman nahi duenak 900 730 450 doako telefonora hots egin dezake.\nEuskaraldiari ongi etorria egin diote\nTrukerako jostailu bilketa eginen da\nIntxostiapuntak baditu gazte-berriemaileak\nIkasleen Urbasako ginkana\n#AltsasukoakASKE jardunaldiak 45 minutu barru hasiko dira\nAltsasuko auziaz hausnartzeko bi egun\nEuskaraldiari ongi etorria egiteko deialdia\n“Abortuagatik salatuak, homizidioagatik espetxeratuak”


Mendigorrian D eredua ezartzearen auzibideak aurrera darrai • ZUZEU\nMendigorrian D eredua ezartzearen auzibideak aurrera darrai\nMendigorrian D eredua ezartzearen auzibideak aurrera darrai –\nNafarroako Justizia Auzitegi Nagusiakez du kautela neurri bezala Mendigorriko haurrak aurtengo ikasturtean D ereduan hastea onartu.\n2020-2021 ikasturteari A ereduan edo Garesen ekitea beste aukerarik ez dute izan Mendigorriko haurrek, gurasoen nahi eta borondatearen aurka.\nMendigorriko Julian Maria Espinal Olcoz ikastetxean D eredua ezartzeko aferak aurrera darrai. Ekainean bide administratiboa agortu zuten herriko gurasoek eta Hizkuntz Eskubideen Behatokiak; uztailean, beraz, bide judizialari ekitea beste irtenbiderik ez zuten izan, Hezkuntza Departamenduak bide administratiboko errekurtsoa onartzen ez zuela adierazi ostean. Administrazioarekiko auzi errekurtsoa aurkeztearekin batera eta demanda formalizatu aurretik, kautelazko neurri bezala eskatu zen 2020-2021 ikasturtean Mendigorrian D ereduan ikasi ahal izatea.\nAuzibideak beste bidegurutze bat bizi izan du berriki; Nafarroako Gobernua eskatutako kautelazko neurriak hartzearen aurka azaldu ondoren, Nafarroako Justizia Auzitegi Nagusiak ez du onartu behin-behineko neurririk aplikatzea. Ezezko honek, baina, ez du Mendigorrian D eredua ezartzearen prozedura ixten. Auzia hasi besterik ez da egin, eta ondorioz, auziaren mamiaren inguruko epairik ez da eman, oraindik ez baita epaiketa gauzatu. Agurne Gaubeka Hizkuntz Eskubideen Behatokiko zuzendariak adierazi duen gisan: “prozedura kontuengatik aurtengo ikasturterako kautelazko neurriak onartu ez diren arren, auzibideak aurrera darrai“. Finean, eta azken epaiari begira, “Mendigorriko D ereduarekin Hezkuntza Departamentuak erabakitakoa legezkoa izan zen edo ez erabakitzea Nafarroako Justizia Auzitegi Nagusiaren eskuetan baitago“.\nHizkuntza eskubideak ezbaian Nafarroan\nMendigorrian epaitegietako bidea urratzen aritu arren, Nafarroako hizkuntza eskubideak bermatu beharko lituzkeen araudiak dituen gabezien erakusle bilakatu da kasu hau. Gaubekaren hitzetan, “afera hau, egungo marko juridikotik haragokoa dela uste dugu, Nafarroako egungo araudiak ez baititu behar bezala bermatzen euskaraz ikasi eta bizi nahi duten pertsonen eskubideak“.\nHalaber, Nafarroako Gobernuak herritarren eskubideak baztertu eta interesen araberako jokaera duela gehitu du Hizkuntz Eskubideen Behatokiko zuzendariak: “Nafarroako Gobernuak herritarren hizkuntza eskubideak bermatzen direnaren zaintzaile izan beharko luke, baina departamendu ezberdinetan hartzen diren neurri eta erabakiek herritarren hizkuntza eskubideak bestelako interesen azpian jartzen dituzte“. Hezkuntza Departamendua da horren adierazle, “euskara sustatu eta beharrezko ekitate neurriak hartu beharrean, Nafarroako euskararen biziberritzean oztopoak jartzen ari baitira”.\nA eredua edo Gares\nBien bitartean, datozen egunetan ekingo diote Nafarroako haur, nerabe eta gazteek 2020-2021 ikasturteari; tartean, nola ez, Mendigorriko ikasleek. Nafarroako Justizia Auzitegi Nagusiak kautelazko neurriak aplikatzea ukatu ostean eta epaiaren esperoan, irailaren lehen bi egunetan egikaritu da ohiz-kanpoko matrikulaziorako epea, eta Mendigorriko gurasoek bi aukera izan dituzte soilik: haurrak Mendigorriko Julian Maria Espinal Olcoz ikastetxeko A ereduan edo Gareseko ikastetxeko D ereduan matrikulatzea. Bi aukera hauek, baina, ez dituzte asetzen Mendigorriko familiek adierazitako nahiak.\nIzan ere, gurasoek abuztuan igorritako idatzian Hezkuntza Departamenduari adierazi eta berretsi zioten Mendigorriko ikastetxe publikoan eta D ereduan baino ez zituztela matrikulatu nahi beraien seme–alabak; alegia, iraganean, gaur egunean eta etorkizunean seme-alabak bere herrian eta hizkuntzan ikastea zela beraien nahia eta borondatea.\nEgoera aintzat hartuta, hastear den ikasturtean ez dute beste irtenbiderik izan, eta Gaubekak azaldu bezala, “familia bakoitzak bizi duen errealitatearen araberako erabakia hartu behar izan du, beti ere, bere borondatearen aurka“. Baina gurasoen hautua dena delakoa izanda ere, bi aukerek ondorio kaltegarriak dakartzate: “Mendigorriko herriarentzat eta haur hauentzat izugarrizko kaltea da, haur batzuei euskararekin kontaktua izan ahalko zuten gune bakarra ukatzen baitzaie [Mendigorrian A eredua aukeratu behar izan dutenei] eta besteak, euskarazko eredua aukeratzeagatik, beraien inguru sozialetik ateratzen baitituzte [Garesen D eredua]”.\nD eredua, euskara, hezkuntza, mendigorria, Nafarroako Gobernua


-tu berri(t)an [Sareko Euskal Gramatika]\nBerehalakotasuna adierazten du menderatzaile honek ere, hau da, bezain laster menderatzailearen parekoa da eta ia etenik gabe elkarren segidan jazotzen diren bi ekintza lotzen ditu.\nDiktadura amaitu berritan, jendea itxaropentsu bizi zen.\nAzterketa egin berritan, oraindik urduri zegoen Amaia.\nEriotz hura egin berrian jende guztiak sinistatu zeuan Erregeak agindu ta egin zala: baña ikusi zituanean Erregearen miñ, negar, ta beste damu aundi, ta egiazko baten señale aek, orduan konturatu zan jende guzia, ta ezagutu zeuan, etzeuala erregeak agindu alako gizonari bizia kentzea. (Euskal testuak, Larramendi, M.)\n“Ohore kontua da”, esan zion emazteari, ezkondu berritan aitaginarrebak pisu puska hura eskaini eta ezetz esan zuenean. (Bizia lo, Muñoz, J.)\nEuskara batua plazaratu berritan, eta eztabaidak hain gordinak eta garratzak ziren garaian, aldakuntza esanguratsua gertatu zen Euskaltzaindi barruan: Luis Villasante aukeratu zuten euskaltzainburu 1970ean. (Euskara batua, Zuazo, K.)\nObserbazio pare bat egin ditut aste hauetan: jeiki berritan eta eztarriko giharrak erdi lo daudenean hobeto hitz egiten dela ingelesez, eta baita katarroa duzunean ere. (Piano gainean gosaltzen, Cano, H.)\nOngi oroitzen dut, konparazione, nola, presondegian sartu aitzin, usna onekoa nintzen, eta nola, halatan, sartu berrian kiratsa aditzen nuen eta kiratsaren aditzeaz erraiak nahasten zitzaizkidan, artean sentikor nintzelako; ordea, handik denbora baterat, hainbertzeraino eratxiki zitzaidan kirats hura neure azalerat eta neure baitaren baitarat, non usaindu ere ez bainuen egiten, hain bihurtu zitzaidan usain hura ohiko eta azturazko. (Lur bat haratago, Irigoien, J. M.)\nEuskara Institutua, EHU, "-tu berri(t)an", Sareko Euskal Gramatika (SEG), www.ehu.eus/seg


«Pare bat urte barru itzuli handietan ondo moldatzea espero dut»\n18 urtarrila, 2019 Elkarrizketa 660\nAlex Aranburu txirrindulariarentzat (Ezkio, 1995) 2018a urte bikaina izan da. Uztailean, Getxon, profesional mailako lehen garaipena lortu zuen. 2019a are hobea izatea espero du.\nUmetan, eskolarteko kiroletan ibiltzeaz gain, pilotan eta bizikletan ibiltzen nintzen. Kadete mailara pasa behar nintzenean, pilota utzi nuen.\nNorekin ibiltzen zinen bizikletan?\nOrmaiztegiko lehengusu txikiekin (Xabat eta Unai Aranbururekin), besteak beste. Hasieran zirkuituetan bueltak egiten genituen. Gustatu egin zitzaidan eta jarraitu egin nuen.\nBaserrian ere beti bizikletarekin ibiltzen nintzen alde batetik bestera. Beti asko gustatu zait.\nGogorra izan al da heldu zaren lekuraino heltzea?\nProfesional mailara heltzea ez da erraza, eta zorte pixka bat ere behar da:?norbaitek zuri zerbait berezia ikustea.\nZein izan da orain arteko egunik gogorrena?\nUnerik okerrena bi eskumuturrak hautsi nituenean izan zen. Ziklo-kros lasterketa batean izan zen. Jaitsiera batean zulo batean sartu nintzen eta bi eskuak jarri nituen. Biak hautsi nituen. Hiru bat hilabete egon nintzen geldirik. Munduko ziklo-kros txapelketara joan gabe gelditu nintzen. Une txarra igaro nuen, baina sekula ez nuen uztea pentsatu. Bestalde, une gogor samarrak asko izaten dira. Lagunak festetara joaten direnean eta zuk etxean gelditu behar duzunean, adibidez. Baina tira, hori lan egiten duten guztiei gertatzen zaie.\nNoiz egin zenuen azkeneko parranda?\nNeguan gutxi batzuk egin ditut. Ormaiztegiko jaietan izan nintzen, adibidez.\nZein izan da orain arteko egunik politena?\nEgun polit asko egoten dira. Getxoko garaipena, adibidez, oso polita izan zen. Orain arteko garaipen bereziena izan da. Profesional mailako lehenengoa.\nZer pasa zitzaizun burutik?\nEsprintean irabazi nuen eta ezin nuen sinetsi. Banekien ondo nindoala, baina irabaztea beti da zaila.\n«Helburu nagusietako bat erlojupekoetan hobetzea dut»\n«Ondo etorriko zait Caja Rural taldean urte bat gehiago ematea»\n«Txirrindulari on asko ditut inguruan eta horiengandik ikasi beharra dut»\n«Ametsik handiena egunen batean Euskal Herriko Itzulia irabaztea da»\nEuskal Herriko Itzulian ere lan polita egin zenuen. Gasteizko etapan kilometro gutxiren faltan ihes egin zenuen eta azken kilometrora ihes eginda sartu zinen.\n500 metro faltan harrapatu ninduten. Halako sorpresak ematea beti da polita. Saiatu beharra dago. Ez dago jakiterik zer gertatuko den. Indartsu nengoen eta saiatzea erabaki nuen. Izan ere, esprintean ez nuen inongo aukerarik. Aurpegia ematea lortu nuen behintzat.\nOndo egin nuela. Indartsu sentitzen banintzen, saiatu beharra nuela.\nEspainiako Itzulian hobeto ibiltzea espero al zenuen?\nEz. Getxon-eta ondo ibili nintzen eta ordurako behera nentorren. Nire helburua esperientzia lortzea zen. Lasai hartzea, taldeak eskatutakoa egitea eta bukatzea. Ihesaldi batzuk harrapatu nituen eta sufritzea tokatu zitzaidan, baina asko ikasi nuen. Egun txarrak egon ziren, baina gozatu ere egin nuen. Hori bai, batzuk arrankatzen dutenean… Dena den, itzuli zailena lehenengoa izaten dela esaten dute eta bukatzea lortu nuen.\nZure burua itzuli handiak egiteko moduan ikusi al zenuen?\nBai. Pare bat urte barru itzuli handietan ondo moldatu naitekeela uste dut.\nZein da zure helburua 2019. urterako?\nBeste pauso bat eman nahi dut. Euskal Herriko Itzulia bezalako lasterketetan ondo ibili nintzen, eta datorren urtean hobeto ibili nahi dut. Erlojupekoetan ere hobetu nahi dut.\nEuskal Herriko Itzulia Zumarragatik abiatuko da. Erlojupeko batekin hasiko da, gainera.\nIlusioa egiten dit. Beti da berezia etxe ondoan aritzea. Erlojupeko gogorra da, baina polita.\nAurten ez duzu ziklo-kros probetan parte hartu.\nEz. Iaz lepauztaia hautsi nuen eta aurten ez dut arriskatu nahi. Iaz neguan nahi baino gutxiago entrenatu nuen horregatik, eta ez dut berriro hori gertatzerik nahi. Ziklo-krosa egitea ondo dago, baina arrisku apur bat dago.\nCaja Rural taldearekin kontratua berritu duzu. Ba al zenuen World Tourreko talde batekin sinatzeko itxaropena?\nUrtebeterako sinatu dut. Nire ustez ondo etorriko zait Caja Rural taldean urte bat gehiago ematea. Taldeak egutegi ona du eta lasterketa garrantzitsutan parte hartzen dugu:?Euskal Herriko Itzulia, Volta, Espainiako Itzulia, Norvegiako Itzulia… Beraiek nirekin gustura daude eta baita ni beraiekin ere. Aipatutako lasterketa horietan guztietan parte hartu nahi nuke. Izan ere, goi mailako lasterketetan onenek parte hartzen dute, erritmoa biziagoa da eta horrek onena ematera behartzen gaitu. Denboraldi hasieran, Mallorca, Valentzia eta Andaluziako itzulietan parte hartuko dut, besteak beste. Ondoren, Euskal Herriko Itzulia egingo dut.\nTxirrindulari onenekin aritzeko aukera eduki duzu. Zein da gehien gustatzen zaizun txirrindularia?\nNiri Sagan gustatu zait beti. Nire ustez, zerbait berezia du. Dena den, tropelean txirrindulari on asko daude. Ez dago urrutira joan beharrik: Izagirretarrak, Landa… Txirrindulari on asko ditut inguruan eta horiengandik ikasi beharra dut.\nBeraiekin entrenatzen al duzu inoiz?\nTarteka Gari Bravorekin eta Izagirretarrekin gelditzen naiz. Gehienetan bakarrik entrenatzen dut, baina saio luzeak egitea tokatzen denean konpainia pixka bat ondo etortzen da.\nSagan zure txirrindulari kuttuna dela esan duzu. Hitz egin al duzu inoiz berekin?\nMutikotan hitz egin nuen berarekin, gazte mailako munduko ziklo-kros txapelketan, Italian. Nire aurreko ilaran zegoen eta bi hitz egin genituen.\nZein da zure lasterketa kuttuna?\nEuskal Herriko Itzulia. Nire ametsa egunen batean Euskal Herriko Itzulia irabaztea da. 2017an parte hartu nuen lehenengoz eta parte hartuko nuela esan zidatenean sekulako poza hartu nuen. Espainiako Itzulian parte hartzea ere oso pozgarria izan zen.\n« Herriaren epaia, bertsotan\nUrte berria, webgune berria »


Pribatutasun Politika | Paskin Seinalizazioak\nAbenduaren 13ko 15/1999 Lege Organikoan, Izaera Pertsonaleko Datuak Babesteari buruzkoan, xedatutako irizpideak betetzeko, paskinzarautz.com-ek (aurrerantzean, Paskin Seinalizazioak) honakoa adierazten du:\n1. Paskin Seinalizazioak-ek titulartasuna duen wwww.paskinzarautz.com web-orriaren bitartez emandako datuak Paskin Seinalizazioak-en titulartasunpeko fitxategietan gordeko dira. Fitxategi hauen helburua, datu horien eta Paskin Seinalizazioak-en arteko harremanan personalizatua administratzea eta kudeatzea; Paskin Seinalizazioak eskeinitako ekitaldi, aktibitate eta zerbitzuei buruzko kontsultak kudeatzea, eta hauen guztien garapena kudeatzea da. Era berean, Paskin Seinalizazioak-ek datu hauek web-orriaren bitartez erabiltzaileengandik jasotako kontsultak kudeatzeko maneiatuko ditu, hauei, iragarki eta helburu komertzial eta asoziatiboak dituzten informazioen bidalketak egingo dizkie baliabide ezberdinen bitartez (besteak beste email edo telefono-mezuen bitartez), entitateei eta hauen aktibitate, produktu, zerbitzu, eskeintza eta promozio bereziei buruz, hala nola izaera ezberdineko dokumentazio bidalketak egingo dizkie baliabide ezberdinen bidez; honela, balorazioa automatikoak, erabiltzaileen segmentazioak eta pefilen erdiespen lanak egin ahalko dira; guzti hau erabiltzeileei buruz web-orritik jasotako informazio edo beste edozein informazio iturri egokitik lortutako datuetan oinarrituta, tratua bere ezaugarri eta beharretara pertsonalizatzeko. Datuen kudeaketak helburu hauekin Paskin Seinalizazioak-ekin harremanek dirauten bitartean zein gero iraungo du.\n2. Erabiltzaileak sartutako datuak egiazkoak, zehatzak, osoak eta eguneratuak direla bermatu behar du, eta ondorioz bera izango da hau ez betetzeak ekar ditzakeen edozein kalte edo ezbeharren arduradun, zuzenak zein zeharkakoak izan. Gehitutako datuak hirugarren pertsona bati balegozkie, hura datu-politika hauen jakinaren gainean jarri duzula bermatuko duzu eta baita bere baimena eskuratu duzula ere Paskin Seinalizazioak-ek datu hauek aipatutako helburuekin erabili ahal ditzan.\n3. Datuak formulario bidez eskuratzeko kasuan, beharrezkoa da erabiltzaileak, gutxienez, izartxo bidez eta gorriz markatuta dauden datuak betetzea, beharrezko datu hauek luzatzen ez badira Paskin Seinalizazioak-ek ezingo baitu web zerbitzua edo egindako kontsulta onartu eta kudeatu.\n4. Erabiltzaileen datuen segurtasun eta konfidentzialtasuna bermatzeko Paskin Seinalizazioak-ek duen ardurari erantzunez alde batetik datu pertsonalen babesari dagokien segurtasun mailak hartu dira eta bestetik www.paskinzarautz.com atariaren bidez sartutako datu pertsonalen galera, erabilera okerra, aldaketa, lapurreta eta baimenik gabeko datuetarako sarbidea ekidingo dituen neurri teknikoak ezarri dira.\n5. Paskin Seinalizazioak web-orriko nabegazioa hobetu eta pertsonalizatzeko soilik erabil ditzake cookie-ak, ezingo dituelarik web-orriaren bidez bere informazio sisteman daturik, informaziorik edo nabigazioko profil pertsonalizaturik gorde.\n6. Norberaren datu pertsonalak ikusteko, zuzentzeko, ezeztatzeko eta horien tratamenduaren kontra agertzeko eskubideaz baliatzeko, "Datu Pertsonalen Babesa" erreferentziatzat duen idatzi bat bidal diezagukezu ondorengo helbide elektronikora: kontaktua@paskinzarautz.com


Federatuen finalak frontoian | www.amorebieta.com\nInicio Noticias Federatuen finalak frontoian\nFederatuen finalak frontoian\nUztailaren 20ean, larunbata, Amorebieta IV. Frontoian, Karmenetako XII. federatuen txapelketaren finalak, jokatu ziran.\nKadeteen mailan, txapeldunak: Barandika- Ituarte. Azpitxapeldunak: Garitano-Arroita.\nTxapeldunak: Beitia-Morgaetxebarria, Lagun Onak pelota taldekoak.\nTxapeldunak: Zugadi-E. Bilbao.\nV. MASTER KAIOLAKO finalak. Lagun Onak pelota taldeak antolatuta gaur goizean jokatu dira Amorebieta IV. frontoian.4 1/2an barruan.\nGazteen mailan txapelduna: Senar.\nTxapelduna : Karregal.Bizkaitarra.\nAzpitxapelduna: Julen Alberdi.\nLagun Onak pelota taldeak antolatuta.\nArtículo anteriorDavid Rua garaile Amorebietako Jai lasterketan\nArtículo siguienteHILERO ZORNOTZAN JULIO II 2019


Etorri berrientzako euskara eskolak, 'Hurbiltzen' egitasmoaren barruan\nArgitaratua: 2022-05-19 15:05\nHurbiltzen egitasmoan parte hartzen duten guraso batzuek euskara ikasteko nahia adierazi dute, eta horren haritik, euskara ikasteko taldetxo bat sortu da.\n'Euskara aurrera' manifestazioan parte hartzera deitu dituzte "euskaldunak zein Euskal Herriaren etorkizuna euskaraz imajinatzen duten herritar guztiak"\nArgitaratua: 2022-05-19 10:26\nGazte Euskaltzaleen Sareak bultzatuta Euskara aurrera manifestazioa izango da Donostian, zapatuan, maiatzaren 21ean. "Herri bultzada berri bat" abian jartzera deitu dituzte euskaltzale guztiak, uste baitute egungo hizkuntza politikak ez direla "aski" euskarak dituen "erronkei" eta "zailtasunei" erantzuteko.\n"Euskaraldia ez da euskarak dituen gaitz guztientzako soluzioa, baina aldaketak eta hobekuntzak ekarri ditu hizkuntza-ohituretan"\nArgitaratua: 2022-05-18 13:00\nEuskaraldiaren barruetan aztarka jardun zen Kike Amonarriz soziolinguista atzo Elgoibarren, Elgoibarko Euskaraldia Taldeak eskatuta. Euskaraldia nazio mailako ariketa noiz, zergatik eta zertarako sortu zuten azaldu zuen eta lorpenak eta erronkak aletu zituen gero.\nEuskaraldia ariketari buruzko gogoeta egingo du Kike Amonarriz soziolinguistak martitzenean\nArgitaratua: 2022-05-12 12:44\nElgoibarko Euskaraldia Taldeak Kike Amonarriz euskaltzale eta soziolinguistika ekarriko du Elgoibarrera martitzenean, hilaren 17an, Euskaraldia ariketa sozialaren inguruko gogoeta pertsonala egitera.\nGaur banatuko dituzte Errigorako produktuak Elgoibarren, eta bihar, Mendaron\nArgitaratua: 2022-05-12 12:35\nAzkeneko kanpainaren balorazio oso ona egin du Errigorrak, eskaria inoizko handiena izan delako. 10.000 etxe edo despentsatara iritsiko dira aurten, iaz baino %20 gehiagora.\nKike Amonarriz: "Kalera irteteko eta aktibatzeko garaia"\nArgitaratua: 2022-05-06 13:38\nMaiatza, eta datozen hilabeteak, euskaltzaleak aktibatzeko deialdiz eta aukeraz mukuru datozkigu. Baitezpadakoa izango da euskaldunok modu masibo eta egokian erantzutea eta parte hartzea horietan. Hala uste du Euskaltzaleon Topaguneko lehendakari Kike Amonarrizek, kalera irteteko eta aktibatzeko garaia dela. Hona bere iritzia eta hausnarketa.\nZazpi lurraldeetako Gotzon Garateren lagunak azkenekoz batu dira, Elgoibarren\nKiribilek jaso du Pirritx, Porrotx eta Marimotots pailazoek Atxutxiamaikari egin dioten oparia\nAtxutxiamaikari aitortza egingo diote Pirritx, Porrotx eta Marimotots pailazoek\n2022rako Euskararen Ekintza Plana osatu du Mendaroko Udalak, UEMAren gidaritzapean\nKorrika: Amurriotik Donostiara lekukoaren atzetik\nHaurrentzako irakurketa kluba antolatu du Mendaroko Arno Guraso Elkarteak, Udal Liburutegiaren laguntzarekin


Hezkuntza Zentroak - BBK Kuna | Gizarte Berrikuntzaren gunea Bizkaian\n‘Gure mundua eraldatzea: Garapen Jasangarrirako 2030 Agenda’.\nGarapen Jasangarrirako 2030 Agenda eta Garapen Jasangarrirako 17+1 Helburuak (GJH) nazioarteko komunitatearentzat erronka berri bat dira pobrezia desagerrarazteko, giza eskubideak zabaltzeko, desberdintasunen aurka borrokatzeko eta planeta eta bere baliabideak errespetatzen dituen garapena lortzeko.\nHala ere, 2030 Agendak planteatzen duen benetako eraldaketa lortzeko, beharrezkoa da planetako pertsona eta herrialde guztien inplikazioa eta, horretarako, hezkuntzaren zeregina funtsezkoa da. Hezkuntzak, zentzurik zabalenean, 4. GJHko 4.7 xedean planteatzen den bezala, gizarte kritikoak eta gizarte-, ingurumen- eta ekonomia-errealitate eta arazoez kontziente direnak eraikitzen laguntzen du: “hemendik 2030era, ikasle guztiek garapen jasangarria sustatzeko behar diren ezaupide teoriko eta praktikoak izango dituztela ziurtatzea, besteak beste, honako hauen bidez: garapen jasangarrirako eta bizimodu jasangarrirako hezkuntza, giza eskubideak, genero-berdintasuna, bake-kultura eta indarkeriarik eza sustatzea, munduko herritartasuna eta kultura-aniztasuna baloratzea eta kulturak garapen jasangarriari egiten dion ekarpena”.\nBilboko eta Bizkaiko biztanleak 2030 Agendan eta GJHetan trebatzeko eta sentsibilizatzeko helburuarekin, eta Bilboko gazteei arreta berezia eskainiz, BBK Kunak, UNESCO Etxearen eskutik, Kuna gunera bisitak eskaintzen ditu ikasleentzat.\nBisita horien bidez, eraikineko hainbat gunetan, 2030 Agendarekin eta GJHekin lotuta egiten den jarduera sakonago ezagutzeko aukera izango dute parte-hartzaileek. Halaber, lekua ezagutu ondoren, ikasleek tailer dinamizatu bat izango dute, eta bertan garapen jasangarriaren ardatzetan sakontzeko eta Agendaren edukiak ezagutzeko aukera izango dute.\nTailerraren metodologia parte-hartzailea UNESCO Etxeak egindako “Garapen Jasangarrirako Helburuak ikasgelan – Zu ere parte zara!” unitate didaktikoan oinarritzen da, zeinek Agenda oro har lantzen baitu, baita GJH bakoitza ere. Metodologiaren malgutasunari esker, tailerrak taldearen profilera edo ikasgelan lantzen ari diren ikasgaietara egokitzeko aukera dago.


GIZARTE-KONTSEILUAK EHU-REN URTE ANITZEKO INBERTSIO-PLANA ONARTU DU, 146 MILIOI EUROKO HORNIDURAREKIN 2015ERA ARTE | Gizarte-Kontseilua\nGIZARTE-KONTSEILUAK EHU-REN URTE ANITZEKO INBERTSIO-PLANA ONARTU DU, 146 MILIOI EUROKO HORNIDURAREKIN 2015ERA ARTE\t11.03.11\n· Eusko Jaurlaritzak 126 milioi euro emango ditu eta beste jarduera batzuk, 20 milioi euroko balioa dutenak, finantzaketa lortzearen arabera baldintzatuta daude.\n· Bizkaiko campusean ia 100 milioi euro, Gipuzkoakoan 25 milioi euro eta Arabakoan 21 milioi euro inbertitzea barne hartzen du.\nGaur Bilbon egin den EHUren Gizarte Kontseiluaren Osoko Bilkurak euskal unibertsitate publikoaren Urte Anitzeko Inbertsio Plana onartu du 2011-2015 aldirako eta azpiegituratan 146 milioi euro inbertitzea aurreikusten du; horietatik, ia 100 milioi Bizkaiko campusean inbertituko dira, 25 milioi Gipuzkoako campusean eta, gainerakoa, 21 milioi euro, Arabakoan. Planaren Proiektua pasa den otsailaren 10ean onartu zuen EHUren Gobernu Kontseiluak. 126 milioiko inbertsioa barne hartzen du, Eusko Jaurlaritzak finantzatuko duena, eta 20 milioiko beste jarduera batzuk (zehazki, Gipuzkoako campuseko Erizaintza eta Medikuntza eraikina hedatzea, 5,8 milioirekin, eta Sarrikon polo ekonomiko-juridikoa garatzea, 13,9 milioirekin) finantzaketa espezifikoa lortzearen arabera baldintzatuta daude.\nAipatutako planaren esparruan garatu beharreko proiektuen artean honako inbertsio hauek nabarmentzen dira: Basurtoko Medikuntza eta Odontologia Fakultatearen eraikin berria eta Erizaintza Eskola, 76 milioi eurorekin; Araban Elurreta Gelategiaren hedapena, 9 milioirekin; Gipuzkoako Erabilera Anitzetarako Prestakuntza eta Berrikuntza Zentroa eraikitzea, 7,7 milioi eurorekin; Filosofia eta Hezkuntza Zientzien Fakultatearen eta Psikologia Fakultatearen erreforma (Gipuzkoa), 6 milioirekin; espazioak Goi Mailako Hezkuntzarako Europako Espazioko irakaskuntzara egokitzea (Gipuzkoa), 6 milioirekin; eta Gizarte Zientzietako eta Humanitateetako Ikerketa eta Azterketa Aurreratuetarako Zentroa eraikitzea, 11,8 milioi euroko inbertsioarekin.\nBestalde, Osoko Bilkurak, 2010eko abenduaren 31ko finantza-informazioaren egoera aztertu ondoren, aurreko ekitaldiari dagokion Gizarte Kontseiluaren Aurrekontua likidatzea onartu du eta Bilboko Udal Etxebizitzetan Ventosa Bidea kaleko bi eraikinetan EHUk duen partaidetzako % 9aren doako eskuragarritasuna onartu du.\nGainera, UNIQUALek Kontseiluari jakinarazi dizkion irakasleen ordainketa-osagarriei buruzko auzien sententziak egikaritzeari dagokionez, Osoko Bilkurak erabaki du aipatu Agentziak EHUko Gobernu Kontseiluari bere proposamena bidaltzea, horren justifikazioarekin eta hori bermatzen duen dokumentazioarekin, aipatutako organoak esleipen-proposamen bat egiteko Gizarte Kontseiluak azter dezan edo, hala badagokio, onar dezan, irakasle eskatzaileari dagozkion ordainketa-osagarriak esleituz.\nAzkenik, Kontseiluak erabaki du Eusko Jaurlaritzaren Hezkuntza, Unibertsitate eta Ikerketa Sailari bidaliko diola Hegoa munduko garapenari eta ekonomiari buruzko ikasketetarako Unibertsitate Institutu Atxiki izatetik Institutu Misto izatera pasatzeko transformazio-proposamena.


Irisgarritasunaren web tresnak Hazkuntzarako erabilerrazagoa egingo zaitu\nIkusi zure negozioaren hazkuntzarako 3 botoien magia.\nEmadazu minutu bat, bizitzan hazkundea emango dizut, egin esperimentu bat.\nEgin esperimentua: -\nIreki hpbose.org gobernuko webgunea webgune hau tresna hau erabiltzen ari delako.\nIkusi Atoall.com-en ikonoa Facebook eta Twitter ikonoekin .\nhpbose.org webgune handia da, guztiz ireki bada, ireki fitxa berria.\nSakatu fitxa berrian ppooii.com edo llkkjj.com. Tresna paregabea da.\nhpbose.org berriro ikusiko duzu eta harrituta.\nEra berean, zure webgunerako erabil dezakezun aukera hau oso erraza da. Eskuratu kode hau Atoall.com-etik eta itsatsi zure webgunean, eta funtzionatuko du.\nGobernu eta Hezkuntza webgune handienak erabiltzen ari dira.\nEz dio axola zure webgunea Bing, Google, Facebook, Microsoft, Amazone, Yahoo, Baidu, Apple, eta abar bezalako garrantzitsuak direla. li>\nHazkunderako erraztasunak emango dizkizuten tresnen laster-teklak\nZorionak! Zure webgunearen trafiko berria doakoa da. 100 US$\nJust, kopiatu eta itsatsi hau zure webgunean Doako tresna lortzeko.\nHurrengo lana automatikoki egingo da egun batzuetan.\nItsatsi zure Webgunean doan eta hazteko\nPartekatu orri hau 5 botoi guztietan\nlortu tresna hau 5 hilabetez doan web trafikoa handitzeko.\nEmaidazu doako tresna.\nInork ezin du ulertu hau gabe esperimentua, hau teknologia berezia da eta erabiltzeko modua ezberdina da, beraz esperimentua garrantzitsua da.\nEz dago Inskripzioaren Beharrik Contact A+ A-\nE-mail edo Deitu telefono zenbaki honetara +91.9356208938 telefonora


Bakio eta Arantzazu ere UEMAko kide izango dira larunbat honetatik aurrera | UEMA - Udalerri Euskaldunen Mankomunitatea\nHasiera » udalak » Bakio eta Arantzazu ere UEMAko kide izango dira larunbat honetatik aurrera\n2018(e)ko maiatzak 21 udalak, udalerriak, UEMA Erantzunak desaktibatuta daude Bakio eta Arantzazu ere UEMAko kide izango dira larunbat honetatik aurrera sarreran\nUEMAk batzar nagusia egingo du larunbat honetan, Diman, Udalerri Euskaldunen Egunarekin bat eginez. Batzarrean, besteak beste, UEMAra sartzeko udalek egindako eskaera berriak aztertuko dituzte UEMAko kide diren herrietako ordezkariek. Zehazki, Bakio eta Arantzazu dira azken hilabeteotan UEMAra sartzeko erabakia hartu duten bi udalak, eta batzar nagusiak bi eskaerak onartzea aurreikusten da.\nBakio eta Arantzazu gehituta, 87 udalek osatuko dute UEMA datorren larunbatetik aurrera, guztien artean 250.000 biztanle inguruko lurgune euskalduna osatuz. Euskararen aldeko herri mugimendutik sortu zen UEMA. 1988an Euskal Herrian Euskaraz elkartearen mozio bat onartu zuten Araba, Bizkaia, Gipuzkoa eta Nafarroako 32 udalek, udalak euskalduntzeko eta euskara hutsean funtzionatzen hasteko. Horretarako zailtasunak eta arazo komunak zituztela ohartuta, udal haietako batzuk elkarren artean biltzen eta koordinatzen hasi ziren, udalak ere euskaraz lanean hasi ahal izateko. Horrela, mankomunitate izaera hartuta, erakunde publiko bihurtu zen UEMA. 1991n, Sorrerako batzarrean 17 udalek hartu zuten parte, eta ordudanik hazten joan da udalerri euskaldunen lurgunea, udalen kopuruari dagokionez. Agintaldi honen hasieran, esaterako, 72 herri ziren UEMAko kide. Larunbatetik aurrera, 87 izango dira.\nEuskaldunak (indizea): %73,2\nApirilaren 26an egindako udal osoko bilkuran erabaki zuen Bakioko Udalak UEMAn sartzeko eskaera egitea, aho batez, EH Bilduko 4 zinegotzien, EAJren 5 zinegotzien eta Bakio Bai-ko 2 zinegotzien aldeko botoekin.\nBizkaia iparraldean dagoen kostaldeko herria da Bakio, eta bertako alkateorde eta euskara zinegotzi Isabel Barturen-en hitzetan, “beharrak eraginda” hartu dute UEMAra sartzeko erabakia. Izan ere, alkateordeak nabarmendu duenez, “modu masiboan eraiki izan da Bakion, eta hirigintza arazoa bihurtu da herriarentzat. Kanpoko jende asko etorri da Bakiora, horrek desoreka sortu du herrian, eta eragin handia izan du hizkuntzan”. UEMAra sartzeko erabakiarekin, egoera iraultzeko eta euskararen aldeko hizkuntza politika aurrerakoia egiteko asmoa agertu dute.\nEuskaldunak (indizea): %76\nArantzazu udalerri euskalduna da, baina euskararen ezagutzaren eta erabileraren arteko aldeak kezka sortu du azkenaldian udal arduradunengan. Izan ere, euskararen erabilerak behera egin du azken ikerketa soziolinguistikoen arabera. Egoera irauli nahian, euskararen aldeko hizkuntza politika aurrerakoia egiteko asmoz erabaki du Arantzazuko Udalak UEMAra sartzea. Martxoaren 13an egindako udal osoko bilkuran hartu zuten erabakia.\nNekane Zuazo euskara zinegotziaren hitzetan, “herri euskalduna da Arantzazu, baina azken urteotan nabaritu dugu beheranzko joera erabileran. Euskarari eusteko eta hizkuntza ohiturak aldatzeko sentsibilizazio lana areagotzea dagokigu, eta UEMAren esperientzia eta laguntza ezin hobeto etorriko zaigu horretarako”.\nUdalerri Euskaldunen Eguna ere larunbat honetan izango da, Diman\nUEMAren batzar nagusia, larunbat honetan Udalerri Euskaldunen Egunaren baitan Diman izango diren askotariko ekitaldietako bat gehiago da.\nIzan ere, ‘Euskara, gure lurra’ lelopean, UEMAk eta Dimako Udalak egitarau oparoa prestatu dute elkarlanean, Dimako eta Arratia eskualdeko hainbat eragilerekin batera, festa, hausnarketa eta aldarrikapena uztartuz. Gainera, eguna girotzen hasteko, bezperan, udalerri euskaldunetako gazteen topaketan parte hartu zuten gazteei ere harrera egingo zaie Dimako udaletxean. Izan ere, topaketa haietan parte hartu zuten gazteek protagonismo berezia izango dute asteburuan zehar, beraien herrietako esperientziak partekatzeko ekimenekin, eta gazteentzat berariaz prestatutako mintegiarekin.\n· Maiatzak 25, ostirala:\n19:00 Harrera, udalerri euskaldunetako topaketetako gazteei.\n20:00 Pilota desafioa.\n22:00 Kontzertua: Zazkel.\n23:30 Euskal Karaokea, tabernetan.\n· Maiatzak 26, larunbata:\n10:00 UEMAren batzar nagusia.\n10:15 Mintegia: udalerri euskaldunak eta euskalgintza.\n11:00 Mintegia: gazteak eta euskara, inertziatik kontzientziara.\n11:00 Haurrentzako jolasak\n12:00 Kalejira, buruhandiekin, txotxongiloekin, Jentiltxu eta Jentilirekin.\n14:45 Bertso bazkaria, Unai Iturriagarekin eta Jon Maiarekin.\n18:30 Herri kirolak.\n20:00 Areatzako batukada.\n22:00 Kontzertua: Egurra Ta Kitto.\n23:00 Erromeria: Ezten Giro.\nAbestia eta bideoklipa: ‘Euskara, gure lurra’\nUdalerri Euskaldunen Egunaren harira, ‘Euskara, gure lurra’ izeneko abestia ere egin dute dimoztarrek, elkarlanean.\nIbon Izak idatzi du letra, eta Kepa Elgoibar musikariak jarri dio letra.\nGrabatu, berriz, Dimako eta Arratiako herritarren eta elkarteetako ordezkarien ahotsekin grabatu dute.\nHemen abestia eta bideoklipa:\n· Arantzazuko Udalak UEMAko kide izatea onartu du, gaur egin duen udal osoko bilkuran (uema.eus, 2018-03-13).\n· Bakioko Udalak UEMAko kide izatea onartu du, aho batez (uema.eus, 2018-04-26).\n· ‘Euskara, gure lurra’ lelopean egingo da Udalerri Euskaldunen Eguna (El Diario Vasco, 2018-05-05).\n· Udalerri Euskaldunen Eguna Diman izango da, maiatzaren 26an (Bilbo Hiria irratia, 2018-05-04).\n· Udalerri Euskaldunen Eguna: ‘Euskara, gure lurra’ (eitb.eus, 2018-05-07).\n· Udalerri Euskaldunen Eguna Diman izango da, maiatzaren 26an (argia.eus, 2018-05-08).\n· Josu Labaka: “Euskerea da herri honen zuztarrek daben ongarri naturala (bizkaie.biz, 2018-05-14).\n· Udalerri Euskaldunen Eguna: ‘euskara, gure lurra’ (naiz.eus, 2018-05-21).\nAurreko albistea Munitibar eta Aulesti nabarmendu dituzte Euskarazko Internet Egunean\nHurrengo albisteaUdalerri Euskaldunen Egunari buruzko gehigarria, gaurko Berria egunkarian


Eguna/k: 2018ko Martxoaren 2tik 4ra\nGustoko, kalitatea eta jatorria, elikagai eta produktu gastronomikoen erreferentziazko azokaren lehen edizioa ospatu zenetik urte bi iragan dira. Profesional zein partikularrentzako topagune honek inguruko produkturik hoberenak hurbiltzen ditu Barakaldoko BEC!-era.\nGustoko arloko profesionalentzat zein azken kontsumitzaileentzat pentsaturik dago. Ostalaritzako profesional eta merkatari txikientzat zein supermerkatu handietako arduradunentzat kalitate handiko marka eta produktuen aldeko apustua egiten baldin badute. Gustoko publikoari orokorrean inguruneko produkturik hoberenak ezagutzera ematen saiatuko da, kalitate handiko produktu naturaletan oinarritutako tradiziozko kontsumoetara bueltatzearen inguruan kontzientzia sortuz.\nAzokan era guztietako artisau produktu ekologiko eta biologikoak aurkituko ditugu. Era berean Slow Food produktu zerrenda luzea aurkituko dugu eta baita jatorri deitura eta kalitatezko marka ezberdinak. Azken finean deskubritzeko prest dauden lehen mailako produktuen sorta berezia.\nMartxoaren 2tik 4ra azokan antolatuko diren 200 erakustokietan hainbat marka eta produktu zuzenean frogatzeko eta gozatzeko aukera izango dugu. Hiru egunotan zehar era guztietako jarduerak antolatuko dira: dastatzeak eta bat egiteak, erakusketako produktuak erabiliz showcooking-a edo artisautza erakustaldiak. Horrez gain kalitate handiko pintxoak eta edariak dastatzeko gunea antolatuko da.\nNekaturretik Gustoko deskubritzera hurbiltzeko gonbitea luzatzen dizugu gu ere haren antolaketan laguntzen baitugu. Martxoaren 2tik 4ra hitzordua daukazu gure inguruneko produkturik hoberenekin. Hurbileko ostatu bat aukeratu eta gure lurraldearen hoberenaz gozatzeko unea da. BEC-en ikusiko dugu elkar!


Ikastetxeen bisitak / AC Museoa programa didaktikoa / San Mames\nEzagutu gure Programa Didaktikoa\nGure balioekin eta hezkuntzarekin konprometituta\nBere historiaren eta balioen bitartez, Athletic Club eskola-curriculumarekin lotutako zenbait edukitara hurbiltzen da.\nEskolako Programa Didaktikoaren helburua Athleticen balioak zabaltzea da hainbat hurbilketaren bitartez. Kluba, Bizkaiko ehun urtetik gorako erakundea izanik, hezkuntza-ziklo guztietako curriculum-diseinuekin lotu daitekeen zeharkako ardatza da. Alegia, gaitasunak eskuratzeko oso tresna didaktiko garrantzitsua da.\n2020-2021 ikasturterako unitate didaktikoak\nBizkaiko historia, Athletic Clubaren historia\nNondik dator gure garaipen-oihua? Zergatik dago ingelesez Athletic Clubaren izena? Sortu zenetik, Athletic Clubaren historia Bizkaiko historiari lotuta dago; izan ere, gizartearen isla eta garai guztiei begira jartzeko behatoki ezin hobea da.\nNola azaltzen ziren golak 1910ean? Zer da eremu mistoa? Gai izango zinateke futbol-partida bat irratiz emateko? Bisita honetan, galdera horiei eta beste hainbati erantzungo diezu. Ezagutu hedabideen sekretuak Athletic Clubarekin.\nLehoiak berdintasunaren alde\nNoiztik jokatzen dute emakumeek futbolean? Zenbat Kopa ditu Athletic Clubeko emakumeen taldeak? Berdinak gara kirolean? Eta bizitzan? Berdintasunerako bidean, Athletic Club aldaketaren erreferente eta eragile da. Bisita honekin, neskak eta mutilak elkartu nahi ditugu berdintasunezko etorkizunarekin dugun konpromisoan.\nIkastetxeen bisitarako informazioa\nLehen Hezkuntzara, Bigarren Hezkuntzara eta Batxilergora egokitutako bisitak.\nBisitak euskaraz, gaztelaniaz edo ingelesez.\n20 ikasleko taldeak gomendatzen dira bisita bakoitzean (ikasle gehiagoko taldeen kasuan, galdetu).\n2 orduko iraupena.\nIkasgelako ikaskuntzak osatzeko material didaktikoak.


Julen Urgoiti: “Gure helburua, Usansoloko gazteek kirola egitea eta bertan saskibaloian aritzeko klub bat edukitzea” | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Julen Urgoiti: “Gure helburua, Usansoloko gazteek kirola egitea...\nLehiaketak garrantzi izugarria duen gizarte garaikide honetan Unkinako Usansolo Saskibaloi Taldea bezalako esperientzia batekin topo egitea pozgarria da: 5.000 bizilaguneko herri txiki batetan borrokan diraun talde batek bertako gaztetxoak saskibaloian aritzeko aukera izateko.\nJulen Urgoitiren irudia interesgarria da arrazoi bikoitzagatik. Alde batetik bi neska jokalarien aita den heinean jarraitzaile gorenaren eta sufridorearen papera ezagutzen du 17 urtetik hona. Bestalde, 2005. urtetik, Unkinakoren inguruko erabakiak hartzen duen taldearen parte da. Azken hamabi urteetan momentu hobeagoak eta txarragoak bizi izan ditu saskibaloia eta Usansoloren arteko erlazioa sendotzeko lan egiten. Halere, azkenengo urteetan poztasun handiz nesken eskola-kategorien beragertzea bizi izan du, futbolak eta pilotak mutilen eskola-kirola menperatzen dutelarik.\n¿Zein da zure erlazioa Unkinako Usansolo Saskibaloi Taldearekin?\nTaldea 2000 urtean sortu zen. Ni 2005. urtean sartu nintzen. Nesken talde infantil bat zegoen eta klub gabe geratzeko arriskuan zeuden. Guk, bost gurasoz osatutako talde batek, kluba hartu genuen eta kadeteen taldea sortu genuen jokatzen jarraitu ahal izateko.\nKlubaren lehendakaria zarela esan dezakegu?\nYo sería una especie de presidente en funciones. El presidente es una figura que tenemos por ahí y que ahora ocupa la persona que fundó el club en su día pero que ya prácticamente ni aparece. Yo soy vicepresidente pero hago las funciones de presidente. Tenemos una junta formada por cinco directivos y es ahí donde tomamos las decisiones. Cinco directivos que somos cinco padres. De la directiva con la que arrancamos en 2005 ya solo quedamos dos pero afortunadamente tenemos relevo de padres de nuevas jugadoras que quieren ayudar al club.\nNi jardunetako lehendakari antzerako bat izango nintzateke. Lehendakariaren irudia badekogu, bere garaian kluba sortu zuen pertsonak betetzen duena baina egitan ia agertzen ez dena. Ni presidenteordea naiz baina lehendakariaren funtzioa betetzen dut.\nGurasoen parte-hartze guztiz beharrezkoa da taldearen etorkizuna bermatzeko?\nBai, guztiz. Eta gurasoen inplikaziorik ez badago gatza izango da. Guk horrelako egoera bizi izan dugu. Orain dela lau edo bost urte eskola-talde gabe gelditu ginen. Inplikatuta dauden gurasoen lanarik gabe taldeak desagertzen dira.\n¿Zein izan da klubaren bilakaera 2005tik gaur egunera?\n2007 eta 2008 urteen artean gazteak eta kadeteak genituen, eskola-talde guztietaz aparte. Baina jokalariak, gaur egungo nesketako senior taldekoak, nagusitzen joan ziren heinean eskola-kategoriak desagertzen joan ziren eta hutsune betekin geratu ginen. Orain kategoriak berreskuratu ditugu. Premini, mini eta infantil taldeak ditugu gaur egun eta hurrengo urteari begira kadeteak ere edukiko ditugu. Baina hori bai, guztia nesken taldeetan.\nMutilena bakarriek duzue senior taldea.\nHori da. Usansolon bertan mutilak futbolera joaten dira Umore Onara edo eskupilotara. Inertzia hori aldatzea oso zaila da. Gainera, gu Usansoloko eskolatik hartzen ditugu gure jokalariak eta bertan 200 ikasle inguru baino ez daude. Horrela izanda, talde gehiago edukitzeko aukerarik ez ditugula izango ulertu behar da. Ditugun aukerekin nahiko egiten dugula uste dut.\nEta eskupilota. Hemen guztia eramaten dute.\nZe diferentziak ikusten dituzu futbola eta saskibaloiaren artean eskola-kategorietan?\nSaskibaloia garbiagoa da nire ustez. Beste giro bat dago. Baita gurasoekin. Agian da gurasoak gutxiago kontrolatzen dutelako saskibaloiari buruz eta ez direlako asko sartzen baina kirola ulertzeko beste era bat da.\nTaldeak mantentzea eta jokalariak bilatzea zaila da?\nBenetan zailena entrenatzaileak topatzea da. Gaur egun daukagun arazorik handiena hori da.\nPrestatuta dagoen jendea, astebarruan hirutan entrenatzeko eta gero asteburuan partiduetara joateko gogoak dituena. Oso zaila da. Eskola-kategorietan gaur egun ez daukagu inolako arazorik senior taldeko neskak ardura hori hartu dutelako eta sistema era aproposean funtzionatzen du. Baina senior mailatan inplikatzen diren entrenatzaileak aurkitzea oso zaila da.\nMutilen senior taldeak entrenatzailerik du?\nUrte asko eramaten duen entrenatzaile jokalari bat dugu. Nesken senior taldean denboraldi bi egon gara Jokin Uriartekin eta oso pozik gaude bere lanarekin.\nNolakoa da klubaren eta Usansoloko herriaren arteko erlazioa?\nAzken aldian jendea partiduetara dator. Guraso berriak proiektuaren partaide direnetik beste giro bat somatzen da eta aurreko esperientziarekin konparatuta harmaila ia betetzen dugula esan genezake. Nesken senior taldeko partidetan sarrera erdia erraz lortzen dugu.\nNola bizi duzu zuk egoera berria urte zailak bizi izan eta gero?\nOso momentu polita eta pozgarria da. Jolakariak eskerrak ematen dute orain partidetara hainbat jende etortzen delako.\nNesken talde seniorrean jolasten alaba bi dituzu. Nola uztartzen duzu klubaren zati bat izatea jokalarien gurasoa izatearekin?\nHasi nintzenean sei urte baino ez zuten eta ohituta nagoela uste dut. Beste gurasoak ere ohituta daudela esango nuke ze azkenean hamabi urtetan zehar egon naiz bertan hainbat gauza ezberdin egiten. Nire alabak ni bezain ondo eramaten dutela uste dut. Eta beste jokalariak berdin, erlazio ona dugu. Nire alabak orain 23 urte dituzte eta sei urte zutenetik beraien atzetik ibili naiz. Iadanik 17 urte dira.\nUnkinako bezalako talde batek nolako helburuak ezarri ditzake?\nGure helburua sinplea da: Usansoloko gazteek kirola egitea eta bertan saskibaloian aritzeko klub bat edukitzea. Eta batez ere, gazteenak motibatzea, eskolan dauzen umeei. Niri pertsonalki gehien gustatzen zaidana umeen 40 fitxa baino gehiago edukitzea da. Hori Usansolo bezalako herri batetan asko da. Larunbatean ume asko saskibaloian aritzen direla ikusteak da ilusio gehien egiten diguna.\nSaskibaloia betidanik gustokoa izan duzu?\nKirola orokorrean betidanik gustatu zait. Baina egia esateko, saskibaloiari buruz oso gutxi nekien. Futbola maite nuen. Baina saskibaloiarekin hasi nintzenetik oso engantxatuta nago. Asko ikasi dut eta orain telebistako partidak ikusten ditut baita bertan jolasten diren guztiak. Eta batzutan Galdakaora joaten naiz, edo Miribillara.


Hamar lantegitik seik gehiegizko denbora fakturatzen dute eskulanean | Consumer\nHamar lantegitik seik gehiegizko denbora fakturatzen dute eskulanean\nOCUk Madril eta Bartzelonako 26 lantegiri buruz egindako azterketa batek ehun eurotik gorako diferentziak eman zituen konponketa beragatik.\nIbilgailuak konpontzeko tailerrak bosgarren postuan egon ziren 2001ean Kontsumoko Arbitraje Batzordeen aurrean, 1.270 kasu izapidetu baitziren. OCUk egindako landa-lanean, konponketa bera eskatu zitzaien bost lantegi ofiziali eta 21 independenteri, eta hutsune handiak hauteman ziren, hala nola eskulanaren desberdintasuna, fakturak 34 eta 140 euro artean egon baitziren.\nMarkek denbora-liburuak dituzte, eta, horietan, modeloetan konponketa bakoitza egiteko behar den denbora ezartzen da. OCUk bisitatutakoen% 57k baremo hori baino askoz gehiago fakturatu zuen, eta tailer ofizialetan gehiago doitu zen, nahiz eta beti ez zetozen bat bere markako liburu ofizialean adierazitakoarekin. Era berean, OCUk egiaztatu zuen lantegi independenteek ordezkapenaren prezio errealaren gaineko% 55eko batez besteko errekargua aplikatzen dutela, eta ofizialek fabrikatzailearen erreferentzia-prezioa kobratzen dutela.\nLantegi independenteen% 90ek ez zuen ibilgailuaren zaintza egiaztatzen zuen gordekinik eman, eta, zenbait kasutan, lantegitik ateratzean autoak zenbat kilometro egiten dituen ere ez zen jaso fakturan; datu hori ezinbestekoa da bermea erabiltzeko. Kontsumitzailearen aurreko informazioa ez zen nahikoa izan bisitatutako 26 lantegietatik zortzitan, orduko prezioaren eta konponketen bermeen berri ematen duen kartela ez baitzuten ikusgai.\nBerme guztiak dituen tailerra aukeratzeko, OCUk aholku hauek ematen ditu:\n–Egiaztatu kanpoaldean plaka homologatua dagoela, erregistro zenbakiarekin eta eskulanaren orduko prezioarekin.\n– Ibilgailuak zenbat kilometro dituen eta tailerrari agindutako lanak jasotzen dituen gordekina eskatzea.\n– Aldez aurretik aurrekontua eskatu.\n– Faktura zehatza eskatu. Ibilgailuak tailerraren irteeran dituen kilometroak adierazi behar dira, bermea hiru hilabetekoa edo 2.000 kilometrokoa baita.\n–Fakturatutako eskulanaren denbora gehiegizkoa dela badirudi, markaren lantegi ofizial batera joan, eta han konponketarako ezarritako denboren berri eman diezaiokete.\naurrezki azterketa lantegi


Hitz gakoen bidez / Mots clés : ardi\nIrailaren 18 batez Bardeetako desertuan …\nUrteroko hitzordua da Bardeetako desertuan. Milaka eta milaka ardi arribatzen dira harat aste bateko ibilaldi luze bat egin ondoren. Zaroko Ttale Ouret artzainarentzat urteroko hitzordua da hangoa …\nUrteroko hitzordua da Bardeetako desertuan. Milaka eta milaka ardi arribatzen dira harat aste bateko ibilaldi luze bat egin ondoren. Zaroko Ttale Ouret artzainarentzat urteroko hitzordua da hangoa … Jatorria / source: Radiokultura


Irekia Eusko Jaurlaritza - Gobierno Vasco :: EHAA xedapena 201905534\nGaiak: EUSKAL AUTONOMIA ERKIDEGOA; LANKIDETZA-HITZARMENAK; FINANTZAKETA; PUBLIZITATEA; INGURUGIROA; EHU: EUSKAL HERRIKO UNIBERTSITATEA; PAISAIA\nXedapenaren data: 2019-11-20\nHurrenkenaren zenbakia: 201905534\nArtikulu bakarra.– Euskal Herriko Agintaritzaren Aldizkarian argitaratzea Universidad del País Vasco / Euskal Herriko Unibertsitatearekin sinatutako lankidetza-hitzarmena, «Unesco Katedra. Kultur Paisaiak eta Ondarea» garatu eta finantzatzeko dena; eranskinean dago testua.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN AZAROAREN 20KO 115/2019 EBAZPENARENA\nHITZARMENA, EUSKAL AUTONOMIA ERKIDEGOKO ADMINISTRAZIO NAGUSIAREN ETA UNIVERSIDAD DEL PAIS VASCO / EUSKAL HERRIKO UNIBERTSITATEAREN ARTEKOA, «UNESCO KATEDRA. KULTUR PAISAIAK ETA ONDAREA» GARATU ETA FINANTZATZEKO DENA\nLehenengoa.– UPV/EHUren helburu nagusietako bat da ezagutza sortzea eta hedatzea, jakintzaren aurrerapenari eta gizarte garapenari lagunduz, ikerketaren bidez eta ikerketaren emaitzak gizarteari helaraziz. Horretarako, bere giza baliabide, bitarteko tekniko eta azpiegitura guztiak erabiltzen ditu.\nBigarrena.– Euskal Autonomia Erkidegoko lurralde-antolamenduan paisaia babestu, kudeatu eta antolatzearen gaineko 2014ko ekainaren 3ko 90/2014 Dekretuaren xedea lurralde-antolamenduaren esparruan paisaia babestu, kudeatu eta antolatzeko bitartekoak ezartzea da, eta, horrekin batera, paisaiaren gaineko sustapen, sentsibilizazio, trebakuntza eta ikerkuntzarako neurri egokiak ezartzea.\nHIrugarrena.– Dekretu hori Gobernu Kontseiluak 2009ko uztailaren 21ean hartutako erabakiaren ondorioz eman zen; horren bidez, Euskal Autonomia Erkidegoa atxiki baitzitzaien Paisaiari buruzko Europar Hitzarmeneko printzipioei, arauei eta postulatuei. Hitzarmen horrek, besteak beste, bi helburu nagusi ditu: paisaien babesa, kudeaketa eta ordenazioa sustatzea eta esparru horretan europar lankidetza antolatzea.\nLaugarrena.– Euskal Autonomia Erkidegoaren eta UPV/EHUaren artean 2013ko ekainaren 5ean sinatutako Lankidetza Hitzarmenaren bidez alderdien konpromisoak arautu ziren, Kultur Paisaiak eta Ondarea UNESCO Katedra sortu, garatu eta mantentzeko, eta hitzarmen horren indarraldia sinaduraren unetik 2016ko otsailaren 28ra artekoa zen, hamabigarren klausulan xedatzen denez.\nBostgarrena.– Euskal Autonomia Erkidegoaren eta UPV/EHUren artean 2016ko ekainaren 6an sinatutako Lankidetza Hitzarmenaren bidez alderdien konpromisoak arautu ziren, Kultur Paisaiak eta Ondarea UNESCO Katedra sortu, garatu eta mantentzeko, eta hitzarmen horren indarraldia sinaduraren unetik 3 urte barrura artekoa zen, hamaikagarren klausulan xedatzen denez.\nHitzarmen honen xedea Euskal Autonomia Erkidegoko Administrazio Orokorraren –Ingurumen, Lurralde Plangintza eta Etxebizitza Sailaren bitartez– eta UPV/EHUren arteko lankidetza arautzea da, UPV/EHUko Kultur Paisaiak eta Ondarea UNESCO Katedra, hemendik aurrera UNESCO KATEDRA, garatu eta mantentzeko.\n– Ingurumen, Lurralde Plangintza eta Etxebizitza Sailari laguntzea beharrezkoak diren paisaiaren eta lurraldearen inguruko jarduketetan, Jarraipen Batzordeak onartutako urteko jarduera-planaren arabera.\n– Prestakuntzaren, ikerketaren, dibulgazio eta sentsibilizazioaren, zabalkundearen eta gizarte-proiekzioaren paisaiaren eta lurralde plangintzaren arloko jarduerak sustatu eta gauzatzea, adostutako jarduera-planaren eta aurrekontuaren arabera.\n– Ingurumen, Lurralde Plangintza eta Etxebizitza Sailaren aurrean justifikatzea katedra honetarako sailburuordetza horrek egin duen ekarpena zertarako erabili den.\n– Nazioarteko aintzatespena duten ikertzaileen arteko lankidetza ahalbidetzea, baita inguruneko eta munduko beste eskualdeetako beste erakunde batzuekikoa ere.\nHirugarrena.– Ingurumen, Lurralde Plangintza eta Etxebizitza sailaren konpromisoak.\n– Hitzarmenaren garapena sustatzea, eta katedraren jarduketen jarraipenean parte hartzea.\n– UNESCO Katedrak antolatutako sentsibilizazioko eta zabalkundeko ekintzetan parte hartzea.\n– UNESCO Katedraren sustapenaren eta oinarrizko finantzazioaren bidez parte hartzea, dagokion organoak urtero adostutako zenbatekoekin, betiere, hitzarmen honen seigarren eta zazpigarren klausuletan ezarritako aurrekontu-mugen barruan.\nLaugarrena.– Katedraren jarduerak.\n– Ingurumen, Lurralde Plangintza eta Etxebizitza Sailari lankidetza eta laguntza ematea Katedraren jarduera-esparruaren barruan gauzatzen dituen jardueretan. Jarduera horiek Jarraipen Batzordeak urtero onartzen duen Jarduera Planean zehaztuko dira.\n– Paisaiari, ondareari eta lurraldeari buruzko azterlanekin, ikerketarekin eta gizarte hedakuntzarekin zerikusia daukaten jarduerak bultzatu eta zabaltzea.\n– Denen intereseko alorretan diharduten erakundeen arteko truke eta lankidetza harremanak sustatzea, bereziki arloari lotutako UNESCO Katedren Munduko Sarearekin.\n– Prestakuntza eta sentsibilizazioa sustatzea katedraren esparruan, eta egingo diren azterlan eta ikerlanetako emaitzak zabaldu eta hedatzea.\n– Doktorego tesiak egitea bultzatzea, baita gradu amaierako lanak eta master amaierako lanak ere, katedraren esparruan.\nBostgarrena.– Katedraren arduraduna.\n– Katedraren urteko jarduera-plana onartzea.\n– Katedraren urteko aurrekontua, hitzarmen honetan jasotakoa, onartzea.\nJarraipen Batzordea, gutxienez, urtean behin bilduko da. Bileretarako deialdia Jarraipen Batzordearen lehendakari denak egingo du; hiru hilean behin, behintzat, egin beharko du (kontu-ematea onartzeko, eta jarduerak eta aurrekontua onartzeko), eta aldeetako batek –behar bezala justifikatuta– eskatzen badu ere egin ahal izango du.\nZazpigarrena.– Alde sinatzaileen ekarpenak.\n2019 – 75.000 euro.\n2020 – 75.000 euro.\n2021 – 75.000 euro.\nZortzigarrena.– Ordaintzeko era.\nIngurumen, Lurralde Plangintza eta Etxebizitza Sailak –zazpigarren klausulan ezarritakoaren arabera eta bederatzigarren klausulako betekizunak kontuan hartuta– jarri behar duen zenbatekoa, honela ordainduko zaio UPV/EHUri:\n1.– Txosten akademikoa edo jardueren memoria, hitzarmen honetan jasotako jarduerak zein neurritan bete diren eta zeintzuk emaitza lortu diren arrazoituko duena; txosten horretan, halaber, egitasmoan egindako aurrerapenak azalduko dira.\n2.– Txosten edo memoria ekonomikoa, egindako jardueren kostua adierazita. Era berean, atal hauek jasoko dira bertan:\n– Hitzarmenaren helburuak lortzeko egindako gastuak justifikatzen dituen memoria bat, eta zerrenda sailkatu bat (excel formatuan), ahalbidetuko duena hauek guztiak identifikatzea: hartzekoduna, zenbatekoa, igorpen-eguna, eta, hala badagokio, ordainketa-eguna, betiere, gastu bakoitzaren dokumentu euskarria aipatuta. Euskarri hori izango da faktura edo balio berbera duen dokumentu frogagarri bat, merkataritza-trafiko juridikoan baliozkoa dena, edo administrazio-eraginkortasuna duena.\n– Jarduera horiek finantzatu dituzten beste diru sarrera edo dirulaguntza batzuen zerrenda zehatza, zenbatekoak eta jatorria adierazita.\nHamargarrena.– Publizitatea eta hedapena.\nHamabigarrena.– Izaera eta interpretazioa.\nErabakia: Euskal Herriko Unibertsitatearekin lankidetza-hitzarmen bat izenpetzeko baimena ematen duena Lurraldea, Paisaia eta Ondarea Katedra sortu, garatu eta bultzatzeko dena. (2013-06-04(e)ko Kointseiluan hartutako erabakia)\nEusko Jaurlaritzak eta Euskal Herriko Unibertsitateak «Lurraldea, paisaia eta ondarea» katedra sortuko dute


Merkatarien Ginkana antolatu du Gertu elkarteak - Zumaia - Baleike.eus\nMerkatarien Ginkana antolatu du Gertu elkarteak\nJuan Luis Romatet 2020-10-06 11:56\nTokiko merkataritza zein kontsumoa idartu, eta, bide batez, bezeroak saritze aldera, ginkana antolatu du Gertu Zumaiako merkatarien eta ostalarien elkarteak. Atzotik urriaren 25era bitartean izango da martxan kanpaina hau.\nElkarteko kide diren dendetan erosketak egiterakoan eskuorri bana emango zaie bezeroei. Eskuorri hori elkarteko lau establezimendu desberdinetako zigiluekin betetzen duten bezeroak 100 euroko sei erosketa txartelen zozketan sartuko dira. Eskuorria zigilatzeko ez da erosketa kopuru minimorik egin beharko.\nBehar bezala betetako eskuorrian turismo bulegoan edo Alondegia kultur etxeko sarreran kokatuko diren kaxetan utzi beharko dira. Kaxa hauek urriaren 27an jasoko dituzte, eta zozketa hurrengo egunetan egingo dute.


Atarikoa «partida ezberdina» izango dela nabarmendu dute | Kirola | Berria\nArtola-Imazek bitan irabazi diete Olaizola-Urrutikoetxeari ligaxkan, baina bi bikoteek garrantzia kendu diote horri\nImaz, Artola, Olaizola II.a eta Urrutikoetxea, atzo, aukeraketan. IÑIGO URIZ / FOKU\nPILOTA. Iñaki Artolak eta Ander Imazek, eta Aimar Olaizolak eta Mikel Urrutikoetxeak Binakako Txapelketako lehen atarikoa jokatuko dute, etzi, Iruñeko Labrit pilotalekuan (17:30, ETB1). Binakakoan elkarren aurka ariko diren hirugarren aldia izango da. Aurreko bietan, Artola-Imazek irabazi zuten, nagusitasunez, gainera: 22-13 eta 22-9. Argi dago neurria hartua dietela. Hala ere, atzo egindako pilota aukeraketan bi bikoteek nabarmendu zuten larunbateko atarikoa «partida ezberdina» izango dela.\nBi bikoteen arabera, kale edo baleko neurketa izateak eta bikote bakoitzaren sasoiak egingo dute ezberdin norgehiagoka. Eta azken horretan aldaketa nabarmena egon da. Izan ere, aste askoan eskas aritu ondoren, gorakada handia izan dute Olaizola II.a-Urrutikoetxeak: irabazi egin dituzte elkarrekin jokatu dituzten azken hiru partidak. «Garairik onenean gaude», esan zuen atzo Olaizola II.ak. Iritzi berekoa da Artola. «Behetik gora egin dute, eta 2016an txapela irabazi zuen bikotearen antz handiagoa dute». Artola-Imazek, ordea, gorabehera handirik ez dute izan, eta horri heldu nahi diote. Aurrelari alegiarra osatuta dago.


Fracking-aren aurka daudela esan du Urkulluk Twitterren - GARA\nURRIAREN 21EKO HAUTESKUNDEAK\nFracking-aren aurka daudela esan du Urkulluk Twitterren\n«Nuestra postura sobre el `fracking': ni explotación, ni exploración». Gizarte presioak behartuta, Araban sekulako eztabaida sortu duen fracking-aren auziari heldu behar izan zion atzo Iñigo Urkulluk, EAJko lehendakarigaiak. Twitter erabili zuen horretarako, eta bertan, argi utzi zuen bere alderdia prozedura horren kontra egongo dela.\nModu honetan, egunotako espekulazio eta esamesei amaiera eman nahi izan die alderdi jeltzalearen liderrak, eta bide batez, Fracking Ez Araba elkarteak joan den igandean egindako eskaerari erantzun dio, hain zuzen, auzi horretan zer jarrera duten zehazteko eskatu baitzion.\nPasa den larunbatean, 7.000 pertsona inguru batu ziren Gasteizko kaleetan, gas naturala lurpetik erauzteko fracking-a edo haustura hidraulikoaren prozedura hori erabiltzearen kontra. Bertan, Ezker Anitza, Ezker Batua eta EH Bilduko kideak egon ziren, eta denak, noski, horren kontra agertu ziren.\nPPk, PSEk eta EAJk, ostera, inongo erantzunik ez zuten eman, eta hori ikusita, manifestazioaren antolatzaileek euren iritzia eskatu zieten denei, horien artean EAJri. Kontuan hartu behar da Araban fracking-a oso gai tirabiratsua dela, eta boto asko ken ditzakeela. Gainera, urriaren 21eko hauteskundeetan Arabak berebiziko garrantzia izango du emaitzetan. PPk berak ere, De Andres ahaldun nagusiaren ahotik, jarrera anbiguoa azaldu du gai honetan.\nUrkulluk, beraz, auziari heldu zion, iritzia argi eta garbi azalduz. Halere, Twitter bidez egin zuen adierazpena, eta ez, alderdiaren ohiko jokabideari jarraituz, prentsa ohar edo prentsaurreko baten bidez.\n«EH Bildutik gertuago»\nBestalde, goizean Onda Cero irratian egindako elkarrizketan, EAJko lehendakarigaiak ziurtatu zuen bere alderdiak EH Bildurekin PPrekin baino antzekotasun gehiago daukala, «argi dago, gehienbat arlo identitarioan», eta gaineratu zuenez, EAJk badaki «behar den momentuan bere nahiak aurrera eramaten, pragmatismoa erabiliz».\nBide horretan, ez zuen begi txarrez ikusi Espainiako estatu autonomikoa, non EAEk eta Kataluniak gobernu autonomo bana izango luketen, eta beste autonomia erkidegoek ahalmen gutxiago.\nKataluniaren gaia gehiago zehaztuz, Urkulluk «onargarri» iritzi zion katalanek EAEko Ekonomia Itunaren antzeko baldintzak lortu nahi izatea, baina euskal sistema «eskubide historikoetan oinarritua» dela ohartarazi zuen, eta hortaz, «Kontzertua eskubidea dela nabarmendu behar dugu, eta ez pribilejioa».\nAlfredo Rubalcabak, PSOEko idazkari nagusiak, proposatutako federalismoari buruz ere iritzia eman zuen Urkulluk: «Ez diot itxura onik hartzen, ez dut uste `denontzako kafea' baliagarria denik ez katalanentzat, ez euskaldunontzat, gure eskubide historikoei erantzuten ez diolako».\nEAJko kidea «arduratuta» agertu zen CISeko azken datuekin, eta bereziki, herritarrek politikaren gainean duten mesfidantzari buruzko datuekin, bere aburuz, «politika delako gizartearen arazoei erantzuna emateko bide egokiena».


7.500 lagunek hartu dute beren ohiturak aldatzeko konpromisoa, Gasteiz bene-benetan berdea izan dadin | El Correo\n7.500 lagunek hartu dute beren ohiturak aldatzeko konpromisoa, Gasteiz bene-benetan berdea izan dadin\nGarbitasunari, mugikortasunari, birziklatzeari eta ingurumenari buruzko konpromiso-kanpaina egin du Udalak\nI.AGOTE Miércoles, 9 noviembre 2016, 01:36\nEdukiontziak ondo erabiltzea, etxetresna elektrikoak zentzuz erabiltzea, hondakinak murriztea eta auzoko dendetan erostea, horiek izan dira Zuk egiten duzu Gasteiz bene-benetan berdea konpromiso-kanpainan parte hartu dutenek gehien bozkatu dituzten jokabideak, hori posible izan dadin zer egiteko prest zeuden galdatu zaielarik.\nHauek dira, besteak beste, gure hiriak ingurumenaren arloan 2020. urterako dituen erronka nagusiak: etxeetako hondakinen % 50 birziklatzea, Gasteiz hiri garbiagoa bihurtzea, hirian autoz egiten ditugun kilometroak % 20 gutxitzea, eta etxeen eta ibilgailu pribatuen energia-kontsumoa % 20 gutxitzea. Eta herritarrak prest daude beren ohiturak aldatzeko, hori lortze aldera. 7.500 lagun inguru izan dira informazio-standean, hiriko hainbat lekutan barrena ibili den bost asteetan. Bertan, Europar Batasunak 2020rako finkatu dituen ingurumenaren arloko erronken berri jaso ahal izan dute; energiaren, birziklatzearen eta mugikortasunaren inguruko erronkak, kide diren estatu guztiek bete beharko dituztenak.\nOrobat zen ekimenaren helburua herritarren ekarpenak, kexak eta iradokizunak entzutea, eta horiei erantzuten saiatu beharko du Udalak. Eta, aldi berean, herritarrei kontzientzia harrarazi nahi genien, beren jokabideek eta ohiko keinuek egin dezaketela Gasteiz benetan berde, nabarmendu du Ingurumeneko zinegotzi Iñaki Prusillak. Hauxe izan da kanpainaren mekanika: standera etorri diren guztiei aipatutako lau erronka horien berri ematea, eta hori lortzera zuzendutako 16 jokabide proposatzea. Gainera, horien artetik lau aukeratu eta bere egiteko gonbita egin zaie:\n- Hondakinak murriztea. Gehiegizko bilgarriak dituzten produktuak ez erostea eta plastikozko poltsarik ez erabiltzea.\n- Buruz kontsumitzea.\n- Hondakinak bereiztea. Sailkatzea eta dagokien edukiontzietara botatzea.\n- Garbigunea erabiltzea eta hondakin bereziak Puntu Berde Mugikorrera edo Reutilizagunera eramatea.\n- Txakurren kakak biltzea.\n- Zakar poltsak edukiontziaren edo bilketako ontziaren barruan sartzea.\n- Paperontziak erabiltzea.\n- Hormetan pintadarik ez egitea eta txartelik ez jartzea.\n- 2 kilometrotik beherako distantziak oinez egitea, eta 5 kilometrotik beherakoak, bizikletaz.\n- Ahal den guztietan garraio publikoa erabiltzea.\n- Tokiko kontsumoaren alde egitea.\n- Eskolara oinez edo bizikletaz joatea.\n- Termostatoa 20 ºC-ra jartzea.\n- Beharrezkoa baino ez aireztatzea.\n- Egun-argia aprobetxatzea eta LED lanparak erabiltzea.\n- Etxetresna elektrikoak zentzuz erabiltzea eta beharrezkoa denean A+++ etiketa dutenez aldatzea.\n2.000 boto inguru jaso dira, eta lau jokabide nagusitu dira, herritarrek beren ohituretara eramateko hautatutakoen artean: edukiontziak ondo erabiltzea, etxetresna elektrikoak zentzuz erabiltzea, hondakinak murriztea eta auzoko dendetan erostea. Udal euskarrietan eta autobusetan jarriko da orain horien irudia, denoi gogorarazteko ohiko keinuak garrantzitsuak direla Gasteiz benetan berde egiteko.\nParte hartu duten pertsonak bizikleta elektriko baten zozketan sartu dira. Notarioaren aurrean egindako zozketaren irabazleak laster izango du bere oparia.\nAretako Liburutegiak urritik dauzka irekita bere ateak Los 'Paseos de Jane' o cómo mirar Vitoria con otros ojos


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Fabrikazio Mekanikoen Industrietako Segurtasun Planak (Modulua)" topic_facet:"Kalitatearen kudeaketa,laneko arriskuen prebentzioa eta ingurumen-babesa (Modulua)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Fabrikazio Mekanikoen Industrietako Segurtasun Planak (Modulua) Proposatutako gaia: Kalitatearen kudeaketa,laneko arriskuen prebentzioa eta ingurumen-babesa (Modulua)\n3 Fabrikazio Mekanikoa (Lanbide Arloa) Fabrikazio Mekanikoen Industrietako Segurtasun Planak (Modulua) Fabrikazio mekanikoko produkzioaren programazioa (Heziketa Zikloa). Goi maila 3 Galdaketa eta pulbimetalurgiaren bidezko produkzioa (Heziketa Zikloa). Goi maila 3 Instalazioa eta mantenimendua (Lanbide Arloa) Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 3 Lan Arriskuen Prebentzioa (Heziketa Zikloa). Goi maila 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila 3 Mekatronika Industriala (Heziketa Zikloa). Goi maila 3 Metal-eraikuntzak (Heziketa Zikloa). Goi maila 3 Metal-eraikuntzen industrietako segurtasun-planak (Modulua) 3 Sekuritate baldintzetatik deribatutako arriskuak (Modulua) 2 Mantentze-lanen eta kalitatearen prozesuak eta kudeaketa (Modulua) 1 Laneko prestakuntza eta orientabidea (Zeharkako modulua) 1 Linea automatizatuen muntaia- eta mantentze-lanak (Modulua) 1 Lotura- eta muntai-teknikak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...